Työnohjaus – mahdollisuus muutoksessa - Ratkes\nTeksti: Arja Koski, Marja Lindholm & Ilse Vogt\nTyönohjaus on osa suomalaista työelämää ja kuuluu yhä useamman organisaation toiminnan rakenteisiin. Keskustelut jatkuvasta muutoksesta herättävät kysymyksen siitä, mikä on työnohjauksen merkitys nyt ja tulevaisuudessa. Työnohjaajina ja työnohjaajien kouluttajina meillä on näköalapaikka siihen, mitä työyhteisöissä tänä päivänä tapahtuu ja miten eri organisaatioissa valmistaudutaan tulevaan. Työelämässä on havaittavissa monen tasoisia muutoksia, toisaalta on myös hyvä tunnistaa se, mikä ei välttämättä muutu. Tässä artikkelissa tarkastelemme työnohjausta, sen luovuttamatonta ydintä sekä mahdollisuuksia muuttuvassa työelämässä.\nJatkuva työelämän muutos haastaa organisaatiot ja työyhteisöt tarkastelemaan olemassa olemisensa tarkoitustaan: mitkä ovat arvomme? keitä varten olemme? mihin suuntaan olemme menossa? Organisaation elävyys ja toiminnan mahdollisuudet ovat kytköksissä ympäröivään globaaliin maailmaan, jossa maapalloistuneet talouden ja politiikan ilmiöt sekä paikalliset arjen toiminnat linkittyvät toisiinsa. Taloudelliset, poliittiset ja kulttuuriset yhteydet liittävät ihmisiä, alueita, maita ja samalla myös erot tulevat näkyväksi.\nDemos Helsingin Työ 2040 -skenaarioraportin perusteella työ on jo muuttunut. Sekatyö lisääntyy; ammatinkuvat katoavat ja uudenlaisia kyvykkyyksiä tarvitaan kaikilta. Näyttää siltä, että suuryritykset ja paikalliset mikroyritykset työllistävät suuren osan suomalaisista tulevaisuudessa. Osa työntekijöistä saattaa tehdä työtään päällekkäin, limittäin ja lomittain eri työnantajien palveluksessa ja osaksi omassa yrityksessään. Miltä muutos näyttäytyy hyvin erilaisissa työsuhteissa toimiville työntekijöille?\nKompleksisuus ja ennakoimattomuus monimuotoisissa ja digitalisoituvissa toimintaympäristöissä tuottavat työhön uusia näkökulmia ja mahdollisuuksia, mikä lisää myös epävarmuutta ja jännitteitä toimijoiden välisissä suhteissa työyhteisöissä ja verkostoissa. Muutos on tänä päivänä normaali tila.\nMonimuotoisissa toimintaympäristöissä ja palveluissa, esimerkiksi sosiaali- ja terveysalalla työ on pääsääntöisesti vuorovaikutukseen perustuvaa asiakastyötä, jossa ihminen saa avun ja tuen juuri vuorovaikutussuhteessa. Teknologian kehittymisen rinnalla tarvitaan edelleen monialaista osaamista, jonka myötä asiakkaan tarpeiden kuunteleminen ja yhteistyösuhteen syntyminen mahdollistuu. Ihmisenä oleminen toiselle ihminen ei muutu.\nTässä ajassa työelämässä kipuillaan monien eettisten kysymysten äärellä. Kysymykset vaihtelevat organisaation muuttuvien arvojen tarkastelusta suhteessa työntekijän omiin arvoihin, elämän tarkoituksen ja ihmisarvon pohdinnoista ilmastonmuutokseen ja tekoälyn käyttöön.\nTyöelämä on monien eettisten kysymysten ja ristiriitojen näyttämö – miten tuotetaan hyvää siten, että toiminta on taloudellisesti kannattavaa ja henkilöstö voi hyvin? Mikä on oikein?\nTyönohjauksen merkitys muutoksessa\nTyöyhteisöt ovat eläviä systeemejä; ihmisinä muutumme, kehitymme ja rakennamme omaa identiteettiämme eri tilanteissa ja suhteissa. Työnohjauksen ytimessä on suhteessa oleminen, dialogi. Arvostava kohtaaminen, vastavuoroinen kunnioitus, kokemusten jakaminen, toivon kannattelu, toimijuuden tukeminen, yhdessä oppiminen ja tulevaisuuteen suuntautuminen kuvaavat hyvin sitä, mitä työnohjauksessa parhaimmillaan tapahtuu. Onko tämä työnohjauksen luovuttamatonta ydintä, jonka varassa työnohjaus palvelee työelämää ja yksittäistä työntekijää nyt ja tulevaisuudessa?\nTyöyhteisöt rakentuvat työrooleissa olevien ihmisten välisille yhteistyösuhteille. Työssä ihmiset tarvitsevat enemmän tai vähemmän toisiaan; tarvitaan arvostusta ja dialogia. Yhdessä oppiminen on jokapäiväistä, samoin kuin yhteisiin tavoitteisiin suuntaaminen. Johtajuus on organisaatiossa kaikkialla; itsensä johtaminen ja itseohjautuvuus ovat arvokkaita taitoja, jotka rakentavat toimijuutta. Kokemusten jakaminen työssä ja niistä oppiminen on elinvoimaisen työyhteisön edellytys. Työstä ja siihen liittyvistä tunteista puhuminen auttaa työyhteisön jäseniä tarkastelemaan työtä ja keskinäistä yhteistyötä uusista näkökulmista. Tunteiden reflektointi vahvistaa myös työntekijän työhyvinvointia ja tukee parhaimmillaan toiveikkuutta esim. asiakastyössä. Tämä kaikki toteutuu työnohjaustilanteessa vuorovaikutuksessa työnohjaajan kanssa.\nTyönohjaus on tila ja paikka arvokeskustelulle. Kokemusten jakaminen työstä mahdollistaa erityisesti eettisten kysymysten näkyväksi tekemisen ja niiden pohtimisen yhdessä. Tämä tukee usein työyhteisöä näkemään työnsä tarkoituksen selkeämmin ja mahdollistaa myös kriittisen tarkastelun luottamuksellisessa ja turvallisessa ilmapiirissä. Työnohjaus tukee sekä yksilön että organisaation resilienssiä; joustavuutta ja kykyä elää muuttuvassa maailmassa, ylläpitää ja rakentaa identiteettiä.\nTulevaisuutta tehdään tänään. Nyt tarvitsemme yhteistä keskustelua siitä, mitä työnohjaus on ja mitä se tänä päivänä ja tulevaisuudessa mahdollistaa organisaatioissa ja työyhteisöissä. Mikä työnohjauksessa on luovuttamatonta? Miten siinä rakennetaan toiveikkuutta? Miten siinä tuetaan toimijuutta? Jatkamme pohdintaa Ratkesin tapahtumassa 20.3.2019 olevassa työpajassa: Työnohjaus – mahdollisuus muutoksessa.\nDemos Helsinki. Työ 2040. Skenaarioita työn tulevaisuudesta.\nKoski, A. (2015). Oppiminen kehittyvässä työyhteisössä. Teoksessa Jari Helminen (toim). Osaamiseksi kokemus jokainen. Näkökulmia oppimiseen ja hyvinvointialalla tarvittavan osaamisen muodostumiseen. EU: United Press Global.\nVogt, I. & Lindholm, M. (2017). Työnohjaus moniammatillisuuden rakentajana. Teoksessa Jari Helminen (toim.). Yhteistyöstä yhdessä tekemiseen. Helsinki: Edita.\nLindholm, M. & Vogt, I. (2016). Keskustellaanko nyt siitä, mistä ollaan keskusteltu? – reflektiivisyys työnohjauksessa. Teoksessa Arja Koski & Eila Jantunen (toim). Työnohjaus välttämätön hyvä ammattikorkeakoulussa. Diak Työelämä 2. Tampere: Juvenes Print Oy. s. 83-100\nNieminen, M., Talja, H., Heikkilä, J-P., Airola, M., Viitanen, K. & Tuovinen, J. (2017) Muutosjoustavuus – organisaation resilienssin tukeminen.


Heidi Daniela: MY FAVORITE BEAUTY PRODUCTS\nNoniin, vihdoinkin! En oo mun parivuotisen blogihistorian aikana varmaan koskaan (sanokaa jos oon väärässä) tehnyt postausta mun kauneudenhoitosuosikeista, vaikka joitain satunnaisia tuoksuja ja muita täällä onkin silloin tällöin saattanut vilahtaa. Nyt on siis korkea aika tehdä asiaan muutos, ja kertoa teille pitkäaikaisista lempparituotteistani, jotka kulkee mukana muutamaa juttua lukuunottamtta ihan jokapäiväisessä arjessa. Voisin muuten tehdä samantyyppisen kirjoituksen myös hiustenhoidon pelastajista, jos siellä vaan ollaan kiinnostuneita - sanokaapa siis mielipiteenne, yer or no?\nAloitetaan näistä varmasti monen mimmin pussukoista löytyvistä Victoria's Secretin tuoksuista, joista oon edelleen yhtä hullaantunut kun ensimmäisen kerran testatessani. Mun mielestä nää on ehdottomasti kaiken sen hehkutuksen arvoisia, koska onhan ne nyt hitsi vie suloisen ulkonäön lisäksi ihan mielettömän ihanan tuoksuisia!\nKuten viimeaikaisista asukuvista onkin ehkä saattanut huomata, niin varsinkin punaista väriä on mun huulilta löytynyt melko usein - kiitos vasemmanpuoleisen Sephoran "Jealous" -sävyisen huulipunan. Tykkään punan koralliin taittavasta väristä todella paljon, sillä usein noinkin punainen sävy näyttää mun päälläni kaikkea muuta kuin raikkaalta.\nVasemmalla puolella komeileekin mun toinen vakkaripunani, jota on sudittu huuliin aina hiukan vaaleampaa lopputulosta kaivatessani. Huulipuna on ostettu aikoinaan muutamalla eurolla Tallinnan Prismasta, mutta siitäkin huolimatta ollut yksi pitkäkestoisimmista suosikeistani! Sävyltään tämä Bellaoggin puna on siis "Passione".\nKulmakarvoja oon täyttänyt nyt jo useamman vuoden ajan Make Up Storen "Kakaw" -sävyisen luomivärin sekä siveltimen avuin. Mun mielestä siveltimellä tulee vaan niin paljon pehmeämpää ja parempaa jälkeä kuin kulmakynällä, jolla piirtelin kulmiani vielä ammattikoulun aikana - sen aikaiset kulmat olivatkin kaikkea muuta kuin luonnolliset, krhm.. Kulmien viimeistelyyn oon käyttänyt Lumenen läpinäkyvää kulmakarvageeliä, jota ilman en vois edes kuvitella eläväni.\nMulla on luonnostaan todella vaaleat ripset sekä kulmakarvat, joten säännöllinen värjääminen ainakin kulmien kohdalla on ihan must. Kampaajalla tai kosmetologilla värjäys maksaa lähes poikkeuksetta sen pari kymppiä, joten omalla kohdalla oon koennut paremmaksi käyttää ihan kaupasta saatavaa Refecto Oilin värjäyssettiä, jolla saa nopeasti sekä helposti niin kulmista kuin ripsistäkin huolitellumman näköiset.\nJa yllätys yllätys Victoria's Secretin tuoksujen lisäksi kaapista löytyy myös saman sarjan kosteusvoiteita, jotka kyllä täyttävät kaikki rasvapurnukan vaatimukset - nopeasti imeytyvää, kosteuttavaa ja kirsikkana kakun päällä aivan taivaallisen hyvän tuoksuista! Omana suosikkina mainittakoon keskellä näkyvä Pure Daydream, joka on koostumukseltaan ehkä aavistuksen paksumpaa kuin oikealla oleva Mango Temptation.\nTämänhetkiset lempparisävyt kynsissä ovat ehdottomasti Sephoran "Samba In Rio" ja "Strawerry Macaron", Lumenen "Early Night" sekä "Rock 'n Roll". Näitä lakkoja on tullut varsinkin kuluneen syksyn aikana käytettyä todella paljon, eikä ihme - sopivathan ne tähän vuodenaikaan aika kivasti!\nOikealla näkyy tuote, joka on mulle vielä toistaiseksi vähän uudempi tuttavuus. En oo siis käyttänyt kyseistä Lumenen pohjustusvoidetta vielä paria kertaa enempää, mutta niidenkin kokeilujen perusteella voin vaan ja ainoastaan suositella! Varsinkin raskaampien meikkipohjien alla toiminut loistavasti pitäen meikin paikallaan sekä mattapintaisena monenkin tunnin jälkeen.\nJa viimeisimpänä, muttei todellakaan vähäisimpänä esittelen teille Lumenen kasvotuotteen, joka on kulkenut mun mukanani aina ensimmäisiltä meikkauskerroilta saakka. Tää tasapainoittava kosteusemulsio on älyttömän hyvä tällaiselle sekaiholle kuin mulla on - kosteuttaa, mutta kuivuu todella nopeasti jättäen ihon mattapintaiseksi ja pehmeäksi. En voisi kuvitellakkaan tekeväni pohjameikkiä ennen tämän levitystä!\nLähettänyt heidi klo 7.08\nEmma 28. lokakuuta 2014 klo 7.45\nSulla on niiin ihanan valoisat ja laadukkaat kuvat aina, me like ! ♥ :>\nheidi 29. lokakuuta 2014 klo 9.55\nVoi kiitos, Emma! :-)\nVilma Järvinen 29. lokakuuta 2014 klo 7.38\nSä yhtäkkiä mystisesti katosit mun lukulistalta ja ihmettelin paljon mitä tapahtu, mutta sitten mä löysinkin tän sun blogis uudelleen haha! :--D Tosi kiva postaus tää!\nheidi 29. lokakuuta 2014 klo 9.54\nNo mut onneks löysit takaisin ja tervetuloa taas blogini ääreen! ♥ Niin ja kiitos kovasti :)\nAnonyymi 29. lokakuuta 2014 klo 9.39\nKakkoskuvassa sulla on mennyt oikea ja vasen sekaisin XD\nheidi 29. lokakuuta 2014 klo 9.53\nOpsiis! Sen siitä saa, kun tekee samaista postausta monen monta tuntia peräkkäin :-D


Kilometrikorvaus on korvaus, ei palkan lisä | Pääkirjoitukset | Kaleva.fi\nEtusivu Pääkirjoitukset Kilometrikorvaus on korvaus, ei palkan lisä\nKilometrikorvaus on korvaus, ei palkan lisä\nPääkirjoitukset 9.8.2010 0:00\nVihreiden puheenjohtaja, työministeri Anni Sinnemäki ja Kuntaliiton varatoimitusjohtaja Timo Kietäväinen sohaisivat isoa muurahaispesää ottaessaan pari päivää sitten kantaa verottomiin kilometrikorvauksiin.\nKietäväinen väläytti korvausten rajoittamista, jotta julkiselle liikenteelle kuten maakuntien lennoille saataisiin matkustajia. Kun asiasta nousi kohu, hän tarkensi: kun tarjolla on toimivat julkiset liikenneyhteydet, yksityisautolla tehtyjen pitkien matkojen korvaamista olisi harkittava ensisijaisesti organisaatioiden sisällä tai vaihtoehtoisesti verotusta kehitettäessä. Hän kiisti esittäneensä korvauksen leikkausta.\nSinnemäki näki tarpeelliseksi tarkastella sitäkin, ovatko kilometrikorvaukset liian korkeat. Korvausten olisi pitänyt tulla alaspäin sitä mukaa kuin autojen keskikulutus on pudonnut, hän järkeili Helsingin Sanomissa.\nKumpikin on osittain oikeassa. Kilometrikorvaus on luonteeltaan nimenomaan korvaus aiheutuvista kustannuksista kuten polttoaineesta ja muista autoon liittyvistä laskennallisista menoista. Korvaustaso on kuitenkin nyt niin hyvä, että siitä on tullut kuin palkan lisä. Siksi moni ajelee mielellään omalla autolla, vaikka saman matkan voisi kulkea helposti julkisilla välineillä. Ei kroonisessa rahapulassa sinnittelevän valtion tai yrityksen ole tällaista järkeä avokätisesti tukea.\nSuuressa osassa Suomea julkinen liikenne ei kuitenkaan ole sillä tasolla, että se olisi työajoissa aito vaihtoehto henkilöautolle. Eikä maan harvaan asuttuun osaan saada luoduksi tiheää julkisen liikenteen verkkoa, vaikka kilometrikorvaukset lopetettaisiin kokonaan. Kilometrikorvaus on siksi syytä säilyttää tulevaisuudessakin. Mitään väärää ei sen sijaan ole siinä, jos korvaustaso on todellisten kustannusten mukainen.


Joey's Content - Paitsio.com\nNyt kun vielä Madridin derby päättyi kuten Madridin derbyt yleensäkin päättyvät, niin omien laskutoimituksieni mukaan tämä tasapeli tarkoittaa sitä, ettei mestaruus todennäköisesti ratkea vielä ensi kierroksellakaan. Mutta kyllähän tämä liiga on pakko hoitaa. Illan peli oli varsin kaksijakoinen. Athletic vei peliä niin kauan kuin jaksoivat prässätä, mutta toisen puoliajan kuluessa Barca alkoi hallitsemaan kenttätapahtumia melko suvereenisti. Song ja Thiago olivat hyviä tänään. Abidalin peliä on ilo katsella, samaa ei tosiaankaan voi sanoa Piquestä. Messin maali oli upea.\nEniten kiksejä aiheuttaa kyllä Borussia Monchengladbachin Ter Stegen, jonka kanssa Barcalla on joidenkin huhujen mukaan esisopimus valmiina. Handanovic-diili olisi siinä mielessä kätevä, että toiseen suuntaan voisi liikkua Alexis Sanchez, josta Inter on tiettävästi kiinnostunut.\nTämän kauden UCL olikin sitten siinä. Paremmasta joukkueesta nyt ei jäänyt epäselvyyttä, mutta mielestäni 4-0 lukemat ovat vähän turhankin karut ottelun kulkuun nähden. Barcakin olisi voinut ne pari maalia tehdä erikoistilanteista. Hyökkäyspelaaminen oli noin muuten todella hampaatonta, ja kuten MrEskola sanoikin, niin selvästi puolikuntoisena pelanneen Messin varassa oltiin liikaa. Muista pelaajista Iniesta oli melkeinpä ainoa jolla oli yritystä, eli näiltä osin virsi on vanha tuttu. Bayrenin vastahyökkäykset pystyttiin hoitamaan ihan kohtuullisesti suurimman osan ajasta, mutta pari maalia niistäkin lopulta päästettiin, joista jälkimmäisessä ryhmitys oli sekaisin Alvesin hetkellisen poissaolon myötä. Erikoistilainteiden puolustaminen kusee, hyökkäys Messin varassa ja nopeat vastahyökkäykset ovat myrkkyä. Ei mitään uutta auringon alla. Pelaajista ei jaksa sen kummemmin kirjoitella, mutta Bartra pelasi kovassa paikassa muutamasta virheestä huolimatta ihan hyvin. Bayernin todella tiivistä puolustuspakettia on pakko arvostaa.\nKuten sanottu, niin kyllähän Bayern kauden aikaisempien näyttöjen perusteella lähtee ottelupariin ennakkosuosikkina. Siltikin haluan uskoa, että parhaana päivänään Barca pystyy edelleen voittamaan kenet tahansa. Valitettavasti tänä keväänä Barca ei ole ollut parhaimmillaan kuin kerran, Milania vastaan. Jatkopaikkaan vaaditaan nyt kaksi vastaavanlaista esitystä. Barcan avaus Munchenin illassa lienee tässä: Alexis - Messi - Pedro Iniesta - Busquets - Xavi Alba - Bartra - Pique - Alves Valdes Alexisin paikka on eniten epävarma. Villa saattaa myös avata, mutta Alexis on ollut viime aikoina paremmassa vireessä ja chileläisen juoksuvoimalle on tänään käyttöä. Messin pitäisi olla avauksen kunnossa, mikä on tietenkin PSG-pelin muistaen äärimmäisen helpottava uutinen. Keskikentällä tupla-pivote voisi olla toimivakin keino Bayernin hyökkäysten hiljentämiseen, mutta en kuitenkaan usko sen käyttöön, koska kyseistä taktiikkaa ei olla ajttu sisään käytännössä lainkaan. Puolustuslinjassa Bartra taitaa olla ainoa vaihtoehto Piquen pariksi, ellei sitten Busquets tipu ryhmityksessä alemmaksi. Muut topparit ovat joko loukkaantuneina tai pelikiellossa. Kuten Bdawk sanoi, Bartra on pelannut ihan mallikkaasti silloin harvoin kun on kentälle asti päässyt, mutta on kuitenkin muistettava, että hyppy jostain Zaragoza-matsista UCL:n välierään on valtava. Bartralla kokemus näistä peleistä on olematonta, ja kun muistetaan vielä Piquen vähemmän-vakuuttavat otteet kauden mittaan, niin ihan rehellisesti sanottuna alkaa ihan vähäsen pelottamaan. Tällä kertaa Alves ei todellakaan voi huidella siellä hyökkäyksen kärjessä. Tänään vaaditaan todella sitoutunutta ja tiivistä joukkuepeliä, jotta 2. osaan saadaan pedattua hyvät asetelmat.\nVierasmaalisääntö takasi Barcalle jatkopaikan, mutta paremmalla viimeistelyllä myös PSG olisi voinut edetä otteluparista eteenpäin. Pariisilaiset pelasivat todella kunnioitettavan ottelun Camp Noulla halliten pelitapahtumia pitkiäkin ajanjaksoja. Barcan osalta "yhden miehen joukkue" - puheet saivat lisää sytykettä, koska Messin poissaolo näkyi paljon rajummin kuin mitä osasin kuvitella. Valdes: Varsinkin ensimmäisellä puoliajalla Valdes joutui tiiviiseen tahtiin torjuntatöihin, ja hoitikin leiviskänsä kiitettävästi. Alves: Piti leveyttä oikealla, mutta jätti puolustusalueelle liikaa tilaa. Keskitykset totutun huonoja. Pique: Ihan OK, hätäili purkunsa kanssa lopussa. Adriano: Näki kyllä, että pelasi väärällä paikalla. Säntäili ulos puolustusryhmityksestä. Alba: Barcan paras puolustaja eilen. Busquets: Ehkä huonoin peli mitä olen Busquetsilta ikinä nähnyt. Menetti palloja, eikä pystynyt suojaamaan puolustuslinjaa. Itsevarmuus kateissa. Xavi: Syöttöjen onnistumisprosentti 100, mutta ei juuri pystynyt auttamaan Busia pelin kontrolloinnissa. Iniesta: Barcan tuotteliain pelaaja ennen Messin kentälle tuloa. Kohokohtana upea pyörähdys, jonka jälkeen laukaus sivuverkkoon. Pedro: Huipputärkeä maali ja näytti muutenkin paljon terävämmältä kuin ennen loukkaantumistaan. Villa: Tuhlaili parissa paikassa, mutta teki hyvän esityön tasoitusmaaliin. Cesc: Tosipaikassa oli melkoisen jumissa. Ehkä keskittyminen meni siihen, että tyttöystävä oli juuri pelin aikana synnyttämässä. Bartra: Pelasi varmasti tultuaan Adrianon tilalle. Messi: Pelkällä läsnäolollaan käänsi momentumin Barcalle. Vei yhdellä jalalla joukkueensa välieriin. Song: Auttoi onnistuneesti pelin jäädyttämisessä viimeisen kympin aikana. Tärkeimmän pelaajan aloittaminen penkillä ja parin avainpelaajan alisuorittaminen riitti siihen, että Barca oli todella haavoittuvainen kotikentällään. Prässipeliin palasi sama laiskanpuoleisuus mitä nähtiin taannoisen kriisin aikana. Välimatkat venyivät liian suuriksi, ja jo valmiiksi epävarmuutta uhkuva puolustuslinja joutui liian usein ottamaan vastaan PSG:n nopeita hyökkäyksiä. Itse en näe Barcaa tällä hetkellä lähimainkaan tasapainoisena joukkueena mitä tulee puolustuspelaamiseen. Semeihin Blaugrana lähtee nähdäkseni haastajan asemasta yhdessä Dortmundin kanssa. Välieräparithan arvotaan tietääkseni huomenna.\nTänä iltana Barcalla olisi hakusessa kuudes perättäinen(!) semifinaalipaikka Chämppärissä. Melkoisen epäonnekkaiden käänteiden jälkeen Camp Noun taistoon lähdetään 2-2 tasatilanteessa, mikä ei toki ole mitenkään hullumpi lähtökohta. Toisin kuin Milania vastaan, nyt tärkeinpänä tavoitteena ei ole maalien tekeminen hillittömällä vimmalla, vaan ennemminkin PSG:n maalintekoyritysten estäminen. Barcan puolustus on kuitenkin siinä määrin varamiehinen, että 0-0:llaa en lähtisi pelaamaan, koska se suunnitelma tuskin onnistuu. Avauskokoonpanoa koskee kaksi suurta kysymystä. Ensimmäinen liittyy siihen, kuka pelaa Piquen kanssa topparina. Mascherano ja Puyolhan ovat molemmat pitkään loukkaantuneiden kirjoissa. Käytännössä toiseksi toppariksi ovat ehdolla Bartra ja Adriano. Todella vaikea sanoa, kumman Tito valitsee. Bartran puolesta puhuu se, että Adriano on ollut viimeiset viikot telakalla, eikä brassilla muutenkaan ole liiemmälti kokemusta topparina pelaamisesta. Bartra olisi myöskin suurempi apu ilmataisteluissa, joita PSG hallitsi ensimmäisessä osassa. Toisaalta en ole aivan vakuuttunut siitä, miten Bartra selviytyisi näin kovassa paikassa. Jotenkin vaan Adriano tuntuu hivenen varmemmalta vaihtoehdolta, ja myös Sport asettuu tälle kannalle. Toinen viimeisen viikon ajan arvuuttelun alla ollut kysymys on tietenkin Messin pelikunto. Uutiset katalonian suunnalta ovat sen suuntaisia, että Messin todennäköisin paikka on penkillä. Itsekin jättäisin Kirpun super-subiksi, jos vamman uusiutumisen riski on ilmeinen. Lisäksi, mikäli Cesc jatkaa viime viikonlopun lentoaan, on vale-ysiksi vieläpä tarjolla ihan mallikas paikkaaja. Avausehdotus: Villa - Cesc - Alexis Iniesta - Busquets - Xavi Alba - Adriano - Pique - Alves Valdes Pedro saattaa ottaa joko Villan tai Alexisin paikan. Keskikenttä ja laitapakit ovat kaiken järjen mukaan tuossa formaatissa.\nFC Barcelona 5-0 Mallorca Eilisen pelin käsikirjoitukseen mahtui kyllä kaikki mitä vain toivoa saattaa: helppo voitto, jonka myötä avainpelaajia pystyttiin lepuuttamaan, onnistumisia Cescille ja Alexisille ja tietenkin illan kohokohtana King Ericin paluu. Pakko sanoa, että Mallorcan umpisurkea puolustaminen auttoi Barcan tehtävää reippaasti. Ainakin kolmessa maalissa Barca-pelaajalle annettiin melkoinen vapaataival maalintekoon. Mutta annetaan nyt kerrankin tunnustusta Cescille ja Alexisille, jotka pelasivat parhaat pelinsä pitkään aikaan. Alexis jatkoi tutun terävää liikkumistaan, mutta tänään chileläinen sai kuin ihmeen kaupalla pallon kahdesti maalipuiden väliin. Niin ja kertyihän Alexisille myös kaksi näppärää seinäsyöttöä Cescin maaleihin. Toivottavasti kaveri tuli lopussa vaihtoon vain varotoimenpiteenä, eikä loukkaantunut pahemmin. Hattutempun iskenyt Cesc näytti olevansa kotonaan vale-ysin paikalla. Tuolla paikalla Fabregas tehoilisi varmaan useamminkin, harmi vaan, että Messin ollessa kentällä Cesc joutunee siirtymään ei-niin-suosiolliselle pelipaikalle. Toisella puoliajalla saatiin nähdä lisää Deulofeuta. Kyllähän pojan potentiaali on selvästi esillä, mutta melkoista yliyrittämistä ja puskemista nuorukaisen pelaaminen vielä eilen oli. Mutta tämä kuvahan tästä pelistä jää muistoihin: Harva olisi viime keväänä uskonut näkevänsä tätä näkyä, mutta niin vain Eric Abidal teki sen - palasi maksansiirron jälkeen ammattilaiskentille. Uskomattoman hieno juttu, ja tämän jos jonkin pitäisi antaa joukkueelle potkua kauden loppurypistykseen.\nEdellisestä postauksesta kausitopicciin onkin omalta osaltani vierähtänyt jo kuukauden päivät. Homman nimihän on jo pitkään ollut se, että Barcalle riittää rutiininomainen suorittaminen liiga-pyttyyn, ja suurin mielenkiinto on näin siirtynyt UCL-peleihin. Ihan täysin otetta ei kuitenkaan parane irrottaa liigassakaan, vaikka ero Madridiin onkin vakiintunut 13 pisteeseen. Tämän illan kotipeli liigan 19. sijalta löytyvää Mallorcaa vastaan kuuluu siihen kategoriaan, josta on otettava täydet pisteet, mieluusti ilman loukkaantumisia. Mascherano ja Puyol ovat useita viikkoja sivussa, joten Bartra löytynee viime viikkoisen Celta-pelin tapaan avauksesta. Adrianon paluuta pelikentille on suunniteltu vasta PSG-peliin, joten kaksikosta Alves-Alba ainakin toinen löytyy kentältä. Luultavasti Montoya tarjoaa toiselle, todennäköisimmin Alvesille, huilivuoron. Keskikenttä saattaa mennä ensi viikon keskiviikkoa silmällä pitäen kokonaan uusiksi. Tellolle tarjoutunee paikka hyökkäystriosta Villan pelatessa Messin poissaolon myötä piikissä. Tello - Villa - Alexis Thiago - Song - Cesc Alba - Bartra - Pique - Montoya Valdes Abidal ja Deulofeu sitten vaihdosta sisään.\nEnsi viikon PSG-peli antaa osaltaan vastauksen kysymykseesi, jos Messi ei silloin ole pelikunnossa. Mutta kyllähän jo tilastot osoittavat, että väitteelle yhden miehen joukkueesta löytyy kyllä perusteita. Muistaakseni top-5 liigoissa yhdenkään joukkueen parhaan maalintekijän maalien osuus joukkueen tekemien maalien kokonaismäärästä ei ole yhtä suuri kuin Messin ja Barcan tapauksessa. Syyskaudella vielä näytti siltä, että muu joukkue pystyisi helpottamaan Messin kantamaa taakkaa, mutta aika samaltahan tämä trendi näyttää kuin viime kaudellakin. Alexis on tyystin menettänyt itseluottamuksensa, Cesc on kadottanut vireensä (toivottavasti vain väliaikaisesti) ja Pedro tuntuu tätä nykyä osuvan vain La Rojan paidassa. Villa on sentään ollut melko tehokas peliaikaansa nähden, ja mikäli El Guaje saa pelata puhtaana kärkenä Messin poissaollessa, hänestä voidaan saada enemmänkin irti. Messittömän Barcan näkeminen olisikin sinänsä mielenkiintoista nähdä, että joku toinen pelaaja voisi ehkä nousta esiin, kun pelisysteemi ei enää perustuisikaan yhden miehen varaan. Nykyään muiden hyökkääjien tärkeimpänä tehtävänä tuntuu melkeinpä olevan tilan tekeminen Messille, jotta hän pääsee loistamaan. Ja sen tehtävän he ovatkin hoitaneet erinomaisesti. Toki Messi järjestelee paikkoja muillekin kovalla tahdilla, ja sillä osastolla vain Iniesta pystyy jokseenkin samaan. Sanoisin, että näiden kahden kaverin samanaikainen poissaolo olisi se varsinainen kuolinisku.\nNyt on kantautunut vaihteeksi hyviä uutisia Adrianosta, eli brassi saattaa ehtiä pelikuntoon PSG-peliin. Silloin kerran kun Adriano pelasi topparina Madridia vastaan, suoriutui hän tehtävästään mielestäni kunnialla, joten hän saattaa jälleen löytää paikkansa topparin tontilta. Siis jos vain saa lasijalkansa kondikseen. Vaikka itsekin olen sortunut fantasioimaan Neymarin siirrosta Barcaan, niin tästä ei voi olla muuta kuin samaa mieltä. Ensi kesänä on tosin ensiksi selvitettävä maalivahtitilanne, mutta heti sen jälkeen prioriteettina on pakko olla keskuspuolustuksen vahvistaminen.\nEnglantilaisjoukkueiden tippumisten myötä foorumeilla on varmasti hiljaisempaa, mutta ei todellakaan voi sanoa, ettei ketään kiinnostaisi. Aika moni futisfani katselee varmasti mielellään UCL ratkaisupelejä, vaikkei oma suosikki olisikaan mukana. Selventäisitkö muuten vielä väitettäsi siitä, että nykyään joukkueet eivät tee kaikkeaan voiton eteen. Mitä tunnelmaan tulee, niin vaikkei esim Camp Nou mikään maailman kovaäänisin stadion olekaan, niin videoklippien perusteella siellä näytti olevan todella hieno, turnauksen arvolle sopiva tunnelma Milania vastaan pelatussa ottelussa. Ja samoin tulee varmasti olemaan myös PSG:tä vastaan.\nMessin vamma on onneksi osoittautunut pelättyä lievemmäksi. Viikonlopun Mallorca-pelin Kirppu tietenkin katselee katsomosta, mutta jos kuntoutuminen sujuu hyvin, saattaa Messi olla kentällä jo PSG:tä vastaan vajaan viikon päästä. Sen verran itse lutoan Camp Noun taikaan, että en ottaisi Messin peluutuksen kanssa mitään riskejä. Paljon suurempi huoli on puolustuksessa. Mascheranolta meni Pariisissa polvi, ja tipumisennusteeksi on povattu 6 viikkoa. Adriano on vielä pari viikkoa sivussa, ja Puyolin polvi vasta leikattiin, joten kusessahan tässä ollaan. Heikon pelituntuman omaava Bartrako tässä joudutaan laittamaan kentälle? Aika kalliiksi on tällä menolla tulossa seurajohdon virhearvio siitä, että Song pystyisi paikkaamaan topparina. Toivottavasti Tito keksii jonkin taikatempun jolla puolustus saadaan vähän tiiviimmäksi.\nNiin pitkään näytti hyvältä, mutta lopulta ilta päättyi mollivoittoisesti. 2-2 ei sinänsä ole huono tulos 2. osaa ajatellen, mutta silti harmittaa, että vierasvoitto pääsi lipsahtamaan sormien läpi heikon tuomarityöskentelyn seurauksena. Lisäksi mieltä painaa Maschen pelikielto ja erityisesti Messin loukkaantuminen. Camp Noulle jäi vielä enemmän kuin tarpeeksi pelattavaa, eikä ottelupari ole Barcan kahdesta vierasmaalista huolimatta läheskään taputeltu. PSG:hän lähti otteluun energisellä otteella, ja se oli niskan päällä ensimmäisen puoliajan alkupuolella. Varsinkin Lavezzi aiheutti päänvaivaa Barcalle, ja El Pochon driblailun jälkeen isännät olivat lähellä siityä johtoon, mutta tolppa pelasti. Blaugranan laitapakit pelasivat ajoittain varsin ylhäällä, ja kertaalleen PSG melkein pääsikin käyttämään sen hyödykseen, mutta Ibran veto epäonnistui. Barcalta lähimmäksi maalintekoa pääsi Iniesta, jonka kierteinen veto ei aivan löytänyt osoitettaan. Kotijoukkueen kokemattomuus näkyi kuitenkin siinä, että pelaajat kuluttivat energiavarastonsa turhan aikaisin ja Barca alkoi saamaan otetta. Pariisilaisten hyökkäyspelaaminen ei enää ollut yhtä räjähtävää, ja ensimmäisen puolituntisen jälkeen Barcan puolustus joutui oikeastaan pahimmalle koetukselle erikoistilanteissa. Messin maalin jälkeen Barca astui viimeistään kuskin paikalle. Alvesin syöttö oli yksi kauden komeimmista, eikä Leon viimeistelyssäkään ollut valittamista. Vähän myöhemmin Messi melkein tuplasi Barcan johdon hakemalla takakulmaa vasurillaan. Messin takareisi meni kuitenkin rikki kenties juuri kyseisessä tilanteessa, ja Kirppu otettiin puoliajalla vaihtoon. Parin viikon huili voipi olla edessä. Cesc otettiin sisään valeysiksi, ja toisella puoliajalla Barca pystyi varsin hyvin kontrolloimaan peliä. Puolittaiset maalintekopaikat osuivat vain väärälle miehelle, Alexisille. Odotetusti PSG:n mahdollisuudet olivat erikoistilanteissa, ja sieltähän se tasoitus parin heikomman yrityksen jälkeen tulikin. Avustavalta aivan uskomattoman huonoa toimintaa tilanteessa, sillä Zlatan oli useamman metrin paitsion puolella. Aina Barcaa sorretaan... Xavin maali yhdestätoista metristä toi sentään väliaikaista ilon aihetta. Alexis sen pilkun kävi hakemassa, mutta selvä rankkarihan se oli. 2-1 vierasvoitto olisi ollut upea tulos välieräpaikan tavoittelun kannalta, mutta vielä yksi kimmoke piti osua eteen. En oikein tiedä, voiko Valdesia syyttää maalista, koska pallo muutti sen verran ikävästi suuntaa. Ja ottihan Valdes pari hyvää torjuntaakin, etenkin Ibran vaparin pysäyttäminen oli hieno suoritus. Kenttäpelaajista Alves on nostettava esiin ihailtavan työmääränsä vuoksi. Dani laittoi todellakin kaikkensa peliin + tarjoili ulkosyrjällään avausosuman. Jos ennen peliä olisi ollut tarjolla 2-2 tulos, olisin sen kyllä ottanut. Mutta jos 2. osaan joudutaan lähtemään kokemattoman Bartran voimin ilman Messiä, niin ihan täysin luottavaisena ei voi olla jatkopaikan suhteen.\nPitänee pikkuhiljaa aktivoitua uudestaan foorumilla, sillä kauden tärkeimmät hetket ovat käsillä. Parc des Princesillä mennään ihan kohta, ja mikä tärkeintä, Tito tekee odotetun paluun kentän laidalle! Avaus näyttää tältä: Valdes, Alves, Piqué, Masche, Alba; Busquets, Iniesta, Xavi; Alexis, Messi, Villa Siinä ei ole mitään ihmeellisyyksiä, nyt kun Pedrokin on pelikiellossa. Alban ja Xavin tervehtyminen juuri parahiksi tähän otteluun on tietysti loistava juttu. Ja nyt ei tehty sitäkään virhettä, että Cesciä oltaisiin tungettu väkisin kentälle. Psg:llä on muuten Becks avauksessa. Laidoilla viilettävät Lavezzi ja Lucas Moura ovat suurimmat pelotteet Barcan puolustukselle Piquen ottaessa Zlatukan hellään syleilyynsä. Alves ja Alba eivät saa laidoillaan nousta liian hanakasti, muutoin omissa kolisee. Kotijoukkue osaa varmasti sumputtaa keskustan, joten vaikea tehtävä on Blaugranalla edessään. Samanlainen asenne kehiin kuin Milania vastaan kotona, niin hyvä tulee. Vierasmaali tai kaksi tilauksessa.\nKolme viikkoa kerrottiin parissakin paikassa toipumisajaksi, mutta se oli siis näköjään vain spekulointia: ALBA OUT INJURED FOR BETWEEN 7 AND 10 DAYS Vähän kyllä haiskahtaa siltä, että Alba yritetään puoliväkisin saada parsittua kasaan PSG-otteuun.\nLoukkaantumiset ovat iskeneet ankarasti Barcan puolustukseen. Viimeisimpänä Alba meni Gijonin ihmeen aikana loukkaamaan reitensä. Jordi on kolmisen viikkoa sivussa, joten molemmat pelit PSG:tä vastaan jäänevät väliin. Kun Adriano on jo valmiiksi kuukauden poissa tositoimista, niin vasempana pakkina joudutaan nähtävästi peluuttamaan Montoyaa. Kovaan paikkaan Montoya joutuu. Pelituntuma ei ole paras mahdollinen eikä vaspan paikka ole ominaisin. Puolustusvoittoisena pelaajana Montoya saattaa kuitenkin siinä mielessä sopia puolustuslinjaan, että Alves saa valtuutuksen nousta hyökkäyksiin vähän rohkeammin Montoyan varmistaessa toisella laidalla. Siltikin, Lavezzi vs Montoya kaksintaistelu pistää vähän pelottamaan. Puyolhan on myös polvivaivojen takia pari kuukautta lasaretissa. Piquen ja Maschen olisi siis parempi pysyä kunnossa kauden loppuun saakka. E: Niin, Abidalin varaan en juuri laskisi. King Ericin näkeminen Parc des Princesin nurmella olisi hienoa, mutta pelikunto ei valitettavasti ole riittävällä tasolla.\nIhan hyvä arpa osui Blaugranan kohdalle. Vaikka PSG ihan laadukas jengi onkin, niin paljon mieluummin otan heidät Barcaa vastaan kuin RMA:n, Bayernin tai Juven. Selvää on kuitenkin se, että päästäkseen jatkoon Barcan on pelattava sekä kotona että vieraissa samalla tunnetasolla kuin viimeksi Camp Noulla. Malaga - Dortmund ja Bayern - Juve vaikuttavat niin ikään mielenkiintoisilta pareilta. Moudridin arpaonni ottaa hiukan päähän.\nPUOLIVÄLIERIIN! Odotetusti ratkaisua saatiin jännittää lisäajalle asti, mutta lopulta Alban maali päästi culet piinasta. Peliesitys ei ollut aivan kokonaisvaltainen, mutta tärkeintä on jatkopaikka. Kukaan joukkue ei ole aiemmin noussut ilman vierasmaalia kahden maalin takaa-ajoasemasta jatkoon, eli aika kovan tempun Barca teki. Aikaisen ensimmäisen maalin jälkeen odotin jopa, että Barca pääsisi pienoiseen hurmostilaan, mutta ihan niin ei käynyt. Vähän aikaa paine saatiin pidettyä Milanin päädyssä, mutta pikkuhiljaa tilanne taasaantui Barcan hienon alun jälkeen. Milan ei päässyt paljon hyökkäämään, kiitos Barcan kiitettävän prässin, mutta aika monet niistä hyökkäyksistä olivat suht. vaarallisia. Barcan onni oli, ettei Milanilta nyt löytynyt kärjestä kunnollista maalintekijää. 40. peliminuutti oli ratkaiseva. Mascheranon onnettoman puolustamisen myötä Niang pääsi läpiajoon, mutta tolppa pelasti tällä kertaa. Joskus näinkin päin. Viime keväänä Barca osui neljästi tolppaan Chelseaa vastaan. Luonnollisesti Messi sai seuraavassa hyökkäyksessä vasurinsa vapaaksi ja iski otteluparin tasoihin. Toisellekin puoliajalle Barca sai hyvän alun, joka huipentui Villan maaliin. Tämän jälkeen, kuten niin usein ennenkin johtoasemassa, alkoi se tuttu tikitaka. Jonkin aikaa se toimikin hyvin, kun Milan hädin tuskin sai koskettua palloon. Vaihtojen myötä (Bojankin pääsi vanhan kotistadikkansa nurtsille) Milan sai kuitenkin uutta virtaa, ja Barca passivoitui jonkin verran. Keskikentälle olisi ehkä kannattanut tuoda Thiago tai Fabregas, näin ottelu olisi ehkä saatu paremmin uudestaan hallintaan. Kohtuullista painetta Milan sai lopussa luotua, mutta tällä kertaa Barcan puolustus toimi varsin hyvin. Valdes: Ei joutunut esittämään ihmeitä. Alves: Työmoraali huipussa. Lupasi ennen peliä sytyttää itsensä tuleen jatkopaikan eteen, ja siltä se näyttikin. Mascherano: Komeita katkoja, mutta myös yksi lähes kohtalokas virhe. Pique: Hyvä peli, mitä nyt välillä meinasi säikäyttää pitämällä palloa hieman liiankin suurella itseluottamuksella. Alba: Palasi allkukauden tasolleen. Tärkeä blokki Milanin toisen puolikkaan parhaassa maalintekopaikassa, ja vielä siihen päälle maali toiseen päähän. Busquets: Huikean hyvä. Sijoittuminen varsinkin täydellisyyttä hipovaa. Iniesta: Ehkä valmennusjohtokin nyt pikkuhiljaa tajuaa, että Iniestan paikka on keskikentällä. Loistava esityö Messin maaliin. Tanssia pallon kanssa. Xavi: Ei ehkä ollut 100% kunnossa, mutta oli tutun rauhallinen pallollisena ja alusti Villan osuman. Pedro: Oli melko hiljainen, kuten on ollut jo pidemmän aikaa. Ei kuitenkaan huonokaan esitys, ja kertaalleen Pedron selkään tultiin pilkun arvoisesti. Villa: Otteluparin voittomaaliksi jäänyt, hienon maltin kanssa viimeistelty osuma jäi tietenkin päällimmäisenä mieleen. Ja tuuletuksessa oli tunnetta mukana! Messi: Kaksi maalia kauden tärkeimmällä hetkellä. Enempää ei juuri voi vaatia. Alexis: Syötti Alban maalin. Puyol: Toi luonnetta ja pääpelivoimaa. Adriano: Tuki hyvin Albaa puolustustehtävissä. Pitkästä aikaa voi olla todella tyytyväinen joukkueeseen. Avainpelaajat, jotka ovat viime viikot alisuorittaneet, nostivat nyt tasoaan tärkeimmällä mahdollisella hetkellä. Blaugrana näytti myös pitkästä aikaa oikeasti nälkäiseltä joukkueelta. Puolustuspelaamisessakin oli taas jotain järkeä. Kriisi ohi?\nKauden tärkein peli tulossa tunnin päästä, mutta kunnollinen ennakko jäi nyt postaamatta, koska onnistuin hukkaamaan sen netin syövereihin. Mutta joka tapauksessa, näillä mennään: Valdes - Alves Pique Mascherano Alba - Xavi Busquets Iniesta - Pedro Messi Villa Avauksessa ei ole suuria yllätyksiä, ellei sellaiseksi laske Xavin avauspaikkaa. Kunhan vaan Maestroa ei ole laitettu vajaakuntoisena kentälle... Taktiikkaakin tärkeämpänä asiana näen periksiantamattoman asenteen, jonka tietysti pitäisi olla näissä peleissä itsestäänselvyys, mutta ihan näin ei ole näyttänyt olevan viime aikoina, etenkään ensimmäisessä osassa Milania vastaan. Avausmaalin merkitys on valtava. Huikea trilleri tulossa. Remontada!\nPouPoun kanssa olen eri mieltä Adrianon tilanteesta. Kaatuminen oli korostettu, mutta selkeä kontakti siellä nähdäkseni oli. Pilkun paikka. Peli oli joka tapauksessa yhtä tuskaista kuin viime aikoina on totuttu. Ensimmäisellä puoliajalla tyydyttiin Madridin passiivisuuteen. Benzeman maalissa Alvesia ei taaskaan kiinnostanut puolustaa. Messin hieno pystyjuoksu toi sentään tasoituksen. Toisella puoliajalla Madrid lisäsi tempoa ja ikävä fakta on se, ettei Barca pystynyt tähän vastaamaan. Messi ja Iniesta eivät saaneet juuri yhtään pallokosketuksia. Mahdotonta sanoa, mikä siellä on pielessä, kun kukaan ei oikein tahdo pelata tasollaan. Voittomaalissa nähtiin, kuinka paljon helpommaksi Barcan puolustus tekee homman Madridille: Kukkupallo johti kulmapotkuun, jossa Ramos nöyryytti Piquetä. 13 pisteen ero liigassa on pakko riittää, mutta aika paljon täytyy tapahtua, että Milan kaatuu sitten aikanaan yli kahdella maalilla.\nXavia ei siis nähdä illan Klassikossa. Maestro on sivussa 10-15 päivää, ja näin ollen myös ratkaiseva Milan-peli voi jäädä väliin. Olisikohan Xavin paluun kanssa kiirehditty edellisen vamman jälkeen? Sen seurauksena viime aikaiset esitykset eivät ole olleet kummoisia, ja nyt vielä tämä toinen loukkaantuminen vähän ajan sisään. Thiagolle avautunee Xavin poissaolon myötä paikka keskikentältä. Messi on sairastellut, mutta löytynee kuitenkin avauksesta. Iniesta pelaa kaiken järjen mukaan keskikentällä, ja Cescin mahdollisen lepuuttamisen johdosta hyökkäystrion koostumukseen tulee todennäköisesti muutoksia. Alexisin peli tulee luultavasti olemaan samaa väkisin puskemista kuin Pedrollakin, mutta hän saattaa silti tuoreena pelaajana nousta avaukseen. Villan avauspaikan pitäisi olla selviö, koska hän pystyy tällä hetkellä ainoana tuomaan Messin rinnalle maalintekouhkaa. Laitoin viimeksi CdR-tappion pitkälti toppareiden piikkiin, mutta oikeastaan suurin ongelma oli juuri tuo Bdawkin mainitsema laitapakkien liiallinen nouseminen, jonka johdosta Pique ja Puyol joutuivat 1vs1-tilanteisiin Realin nopeita hyökkääjiä vastaan. Osaltaan pakkien hyökkäysinto varsinkin ottelun toisella puoliajalla oli toki ymmärrettävää, koska se maali piti jostain kaivaa. Tänään pakkien on kuitenkin pidettävä pakka tiiviimpänä puolustussuuntaan. Hieman Albaa puolustusvoittoisempi Adriano saattaa löytää tiensä avaukseen. Vaikka topparit ansaitsevatkin osittaisen synninpäästön edellisen ottelun tiimoilta, pitäisin Puyolin vaihtoa Mascheranoon järkevänä ratkaisuna tähän kohtaan. Tällaista avausta myös Sport kaavailee: Villa - Messi - Alexis Iniesta - Busquets - Thiago Adriano - Mascherano - Pique - Alves Valdes Madridin avaus lienee myös tavallisesta poikkeava, koska valkoiset ovat jo siirtäneet katseensa Old Traffordille, eikä tässä klassikossa oikeastaan ole kilpailullista panosta, sillä piste-ero liigassa on tuo kohtuullisen massiivinen 16. Pitkälti tuosta syystä oma mieleenkiintoni tätä El Clasicoa kohtaan on varmaankin pienempi kuin koskaan ennen. Suhteellisen pieneen odotusarvoon vaikuttaa varmasti sekin, että viime vuosina näitä miekkailuja on nähty vähän liikaakin. Lisäksi olen päättänyt säästää penkkiurheilijan voimavarojani puolentoista viikon päässä odottavaan Milan-peliin. Toivottavasti Barcan asenne ei kuitenkaan ole yhtä vaisu kuin minulla, koska kolmen suuren pelin häviäminen miltei peräjälkeen voisi olla kova isku. Erityisesti henkisellä puolella tämä ottelu saattaa nousta loppukautta ajatellen suureenkin arvoon. E: Matsihan alkaa Madridin toivomuksesta jo klo. 17 Suomen aikaa.\nFC Barcelona 1-3 Real Madrid Sellainen Klassikko. Vähän tyjhä olo tuli. Aika karulla tavalla tuli esiin se tapa, jolla nyky-Barca on helpointa voittaa. Keskustan tukkiminen omassa päässä ja nopeat pistot puolustuksen selustaan. Niin hienoja pelaajia kuin Pique ja Puyol ovatkin, niin nopeissa vastahyökkäyksissä he ovat auttamatta pulassa. Nopeus ei vaan riitä. Toisaalta syyttävä sormi osoittaa koko joukkuetta, miksei myös valmennusjohtoa, koska hyökkäysalueen prässi on ainoastaan vähän sinne päin. Sitten kun linja pelaa näin ylhäällä, niin kyllähän sen tuloksen jo arvaa. Hyökkäyspäässä pelaaminen oli pitkälti samaa tehotonta puurtamista kuin Milaniakin vastaan. Xavi ei ole ollut iskussa loukkaantumisensa jälkeen. Iniestalla oli huono päivä, ainoa todellinen valonpilkahdus oli syöttö Alban maaliin. Messin meno on laiskaa, olisko kohta lepuutuksen aika? Pedrolta löytyi tänään sentään yritystä, mutta eväät loppuivat lopulta kesken. Toki tunnustuksen ansaitsee myös vierasjoukkue, joka onnistui pelisuunntelmassaan täydellisesti. Tito, tulethan pian takaisin?\nAvauskokoonpano on tuo aiemmin postaamani. Alexis ei ole edes penkillä. Toivottavasti Iniesta malttaa pysyä riittävästi laidalla, vaikka meneekin osittain siellä hukkaan. Cescin osalta odotan edelleen sitä, että kokonaisvaltainen pelaaminen olisi näiden pelien vaatimalla tasolla. Messi sai niin paljon lokaa niskaansa ensimmäisessä osassa, että tänään luulisi motivaation olevan kohdillaan. Puolustukselle toivon samanlaista onnistumista kuin ensimmäisessä osassa. Pique ja Puyol ovat yleensä olleet Clasicoissa tikissä. Tänään sieltä tulee muuten Higuain vastaan Benzeman sijaan.\nFC Barcelona vs Real Madrid - klo. 22 Copan finaalipaikka on tänään hakusessa Real Madridia vastaan. Ensimmäinen osa päättyi Bernabeulla 1-1, ja vierasmaalin sekä kotiedun turvin Barca pääsee tähän toiseen osaan ihan hyvistä asetelmista. Toisaalta Madridin neljästä edellisestä Camp Noun vierailusta kolme riittäisi sille tänään jatkopaikkaan. Ensimmäinen osa olisi voinut kääntyä kumman tahansa voittoon, ja eiköhän tänäänkin nähdä tilanteita molemmissa päissä. Jatkoon menee se osapuoli, joka pystyy hyödyntämään paikkansa paremmin, joten 1. osan kaltaiseen tuhlailuun ei nyt ole varaa. Mielenkiintoista nähdä, meneekö käsikirjoitus taas niin, että Madrid painaa päälle ensimmäisellä puoliajalla, ja Barca pääsee ottamaan otetta viimeisen puolen tunnin aikana. Onko Madrid oppinut rytmittämään peliään entistä paremmin, vai pystyykö Barca palloa liikuttamalla purkamaan Moun erinomaisen prässin jo ottelun alussa? Avausveikkaus: Iniesta - Messi - Pedro Cesc - Busquets - Xavi Alba - Puyol - Pique - Alves Pinto Tämä ryhmitys on varmastikin se todennäköisin, vaikka Milan-tappion jälkeen on tullut myös vaatimuksia muutoksiin. Lähinnä Cescin ja Pedron paikat tuossa ovat liipaisimella, mutta kaksikon lepovuoro Sevilla-pelissä ennakoisi heille paikkaa avauksesta. Jos mahdollisia korvaajia kuitenkin mietitään, niin nykyvireinen Alexis voidaan varmaan yksissä tuumin sivuuttaa. Tellon taas näen lähinnä super-subina. Varteenotettavaksi vaihtoehdoksi jää lähinnä Villa, jota Sportin lukijoista valtaosa toivoo avaukseen. Villan peluuuttaminen kärjessä Messi alapuolellaan toimi kyllä Sevillaa vastaan, mutta ongelmaksi voi nousta laitapelaaminen. Sevillaa vastaan Alves nostettiin tappiotilanteessa käytännössä laituriksi, mutta Madridia vastaan tuohon ei ole varaa. Ja pelin pitäminen riittävän leveänä on jälleen tärkeää, koska muutoin Real pystyy täysin sulkemaan keskustan. Kenties MVP nähdään perinteisessä koostumuksessaan yhdessä? Jos avaus on tuo tältä kaudelta tuttu viritelmä, niin näen yhtenä tärkeänä asiana pelaajien välisen paikkojen vaihtelun. Esimerkiksi kun Messi arvatenkin tulee hakemaan palloa alempaa, niin jonkun on täytettävä tila ylempää, muutoin vastustajan puolustaminen muuttuu liian helpoksi. Cesc voisi toimia tuossa tehtävässä. Jos/kun Iniesta taas seilaa keskelle, on jälleen tärkeää, että roolitukset on tiedossa. Milania vastaan näin ei ollut, vaan erityisesti Cesc jäi epätietoisuuden tilaan.


Silausta vailla: Yöpuvun uusiokäyttö\nPojan ihana haalarimallinen fleece-yöpuku jäi auttamatta pieneksi. Siitä oli leikattu jalkaterät jo aikaa sitten pois ja nyt oli puku revennyt pebasta. :)\nMeillä on muutamia kulahtaneita koristetyynyjä, jotka mies on meinannut heittää pois. Näitä kahta pois joutavaa asiaa miettiessäni keksin taas keinon, jolla tavaraa ei vielä tarvikaan heittää pois. :) (Meillä on kyllä liikaa rojua, että jotain on välillä pakko pistää poiskin.)\nLeikkasin yöpuvusta mahdollisimman ison, suunnilleen suorakaiteen muotoisen palan. Jätin sivusaumat paikoilleen, koska puku oli juuri olikean levyinen. Kangas oli nyt "putkilo". (Pebassa olevan repeämän vuoksi keskikohta jäi reunoja lyhyemmäksi, mutta minä en ole niin turhan tarkka tekemisissäni, niin tämä kelpasi minulle.)\nVetoketju aiheutti hieman päänvaivaa ja mietin, että leikkaanko sen pois ja ompelenko reunat kiinni. Päädyin kuitenkin jättämään vetoketjun paikoilleen. "Ompelin" molemmissa vetoketjun päissä lankaa vetoketjun ympäri niin, ettei vetoketju pääse "purkautumaan". Leikkasin molemmat avoimet reunat hapsuiksi. (Työ taas innosti tekijäänsä niin, että vaihekuvat jäi ottamatta.)\nSolmin hapsut umpisolmuilla niin, että aina yksi hapsu alapuolelta solmittiin vastaavalla kohdalla olevaan yläpuolisen kankaan hapsun kanssa. (Myös vetoketjun kohdan solmin samalla lailla.) Kun toinen laita oli solmittu, pujotin kulahtaneen tyynyn syntyneen pussin sisään ja solmin toisen reunan hapsut. Tyynyn saa halutessaan vetoketjun kautta pois.\nPoika rakastui yöpuku-tyynyynsä ja meni sen kanssa illalla nukkumaan. :)\nLähettänyt Silausta vailla - Minna klo 12.31.00\nTunnisteet: askartelu, DIY, helppo, hyödyllinen, kierrätys, käsityö, tee-se-itse, tuunattu, tyyny, yöpuku\nKatri / Kotonajakaupungilla 15. elokuuta 2016 klo 16.47\nKiva idea! Tykkään kierrätyksestä ja siitä ettei vaatteet vain päädy roskikseen.\nSilausta vailla - Minna 15. elokuuta 2016 klo 20.42\nKiitos. Vaatteiden roskiin laitto tuntuu tosi pahalta, vanhoille rikkinäisille vaatteille pitäisi keksiä lisää hyviä kierrätyskeinoja. :)\nhttp://tuijankortteilua.blogspot.com 15. elokuuta 2016 klo 17.47\nHauska tyynyt tuli ja mieluinen. se tekee joka osaa :)\nSilausta vailla - Minna 15. elokuuta 2016 klo 20.43\nKiitos. Tämä oli tosi helppo tehdä. Ja nopea. :)


Sähköala.fi | Sähkö- ja elektroniikkalaiteromun kierrättäminen\nAmmattilaiset Ympäristö, romu ja kierrätys Sähkö- ja elektroniikkalaiteromun kierrättäminen\nSähkö- ja elektroniikkalaitteen tuottajan (valmistaja, omalla tuotemerkillä myyjä, maahantuoja) velvollisuus on järjestää sähkö- ja elektroniikkalaiteromun keräys, esikäsittely, hyödyntäminen ja muu jätehuolto sekä vastata niistä aiheutuneista kustannuksista.\nKotitaloudessa syntyvästä sähkö- ja elektroniikkalaiteromusta pääsee eroon maksutta, kun romu toimitetaan asianmukaiseen keräykseen. Toisin sanoen laitteen ostaja maksaa kierrätysmaksun uuden tuotteen hinnassa ja romun voi jättää veloituksetta vastaanottopisteeseen. Lähtökohtana on, että sähkö- ja elektroniikkaromua ei saa panna kaatopaikkajätteen joukkoon.\nSER-lainsäädännön tavoitteena on että vuoden 2006 loppuun mennessä kotitalouksissa syntyvää sähkö- ja elektroniikkaromua kerättäisiin vähintään 4 kiloa asukasta kohden vuodessa. Lisäksi laiteluokasta riippuen kerättävästä jätteestä olisi pääsääntöisesti hyödynnettävä yli kaksi kolmasosaa ja uudelleenkäytettävä tai kierrätettävä yli puolet.\nSähkö- ja elektroniikkaromuun tehtävät merkinnät\n13.8. 2005 jälkeen markkinoille tullut sähkö- ja elektroniikkalaite on varustettu alla olevalla erilliskeräystä tarkoittavalla merkinnällä. Laitteesta on myös käytävä ilmi tuottaja, joka on saattanut laitteen markkinoille Euroopan yhteisössä. Merkinnästä on myös käytävä ilmi että se on toimitettu markkinoille tämän asetuksen voimaantulon jälkeen.\nTällä tunnuksella merkityt sähkö- ja elektroniikkalaitteet on romutettaessa kerättävä erillään muusta jätteestä.


Kasvukausi on alkanut — Kaupunkilaisten oma pelto\nKasvukausi on alkanut\nKasvukausi 2012 on lähtenyt käyntiin ja kolme omanpellon viljelypuutarhuria ovat aloittaneet työnsä. Tänä vuonna oman pellon viljelijän työtä tekee kolme henkilöä. Harri Loippo on luomuviljelijä monen vuoden kokemuksella. Hän vastaa n. 10 t/viikossa mm. pellon koneellisesta hoidosta. Tuomas Heinämäki on puutarhuri, joka on pellolla yleismiehenä 30 tuntia viikossa. Minä Heidi Hovi olen ammatiltani hortonomi ja biodynaaminen viljelijä. Työskentelen myös 30 tuntia viikko ja olen osuuskunnnan harjoittelijavastaava sekä vastaava osuuskunnan ja pellon välillä. Viljelysuunnitelma on laadittu, siemenet tilattu ja taimet ovat itämässä. Osuuskuntalaisten omaa 100 m² kasvihuonetta on alettu rakentaa ja sen osat ovat pystytystä vaille valmiit. Peltolohkojen parannusta on mietitty ja lannoitussuunnitelma tehty. Vapun jälkeen peltoja pääsee muokkaamaan ja myös ensimmäiset työharjoittelijat aloittavat Korson pelloilla.\nMeidän lohkot Korson pelloilla ovat nimeltään Murro ja Nykulla. Niitä viljellään luonnonmukaisesti ja niillä on myös biodynaamisen viljelyn tuotemerkki Demeter. Omalla pellolla viljellään n. 1,4 ha avomaavihanneksia. Murron lohkolle kylvetään porkkanat, palsternakat ja sipuli. Purjo ja kesäkurpitsat istutetaan vähän myöhemmin keväällä myös Murroon. Nykullaan istutetaan pavut, kaalit, lanttu, maissi, peruna ja punajuuri.\nMustonen on osuuskunnan oma puutarhaviljelyalue. Vielä se on 3000 m² suuruinen monttu, mutta jo pian maat sekoitetaan uudestaan ja sinne aletaan rakentaa kaunista puutarhaa. Sinne pystytetään myös 100 m² kasvihuone. Tulevaisuudessa huone on omien taimien kasvatuskoti keväisin, ja kesällä sinne tulevat tomaatit , kurkut ja basilikat. Mustoseen istutetaan monivuotisia yrttejä: timjamia, salviaa, minttuja, lipstikkaa, melissaa, oreganoa, anisiisoa ja iisoppia. Siellä tulevat kasvamaan myös salaattimme ja kurpitsamme. Maa-artisokkaa istutetaan takareunalle kukkimaan kauniisti kehäkukkien ja hunajakukkien lailla houkuttelemaan mehiläisiä Mustoseen. Aluetta olisi tarkoitus ympäröidä herukkapensaat ja pensasvadelma. Toivottavasti myös muutama hedelmäpuu saadaan sinne hedelmää kantamaan. Katsotaan kuinka paljon Mustosta ehditään tänä kasvukautena rakentamaan valmiiksi, ainakin Mustonen kantaa satoa tulevaisuudelle.\nPosted in Blogi, Kasvukausi 2012\ntagged with biodynaaminen viljely, Kasvukausi 2012, luomu, Oma pelto, viljelijät


Suuntaporaus on tehokas työmenetelmä - onnistuu myös kivisessä maaperässä | kivirock.fi\nSuuntaporaus on tehokas työmenetelmä - onnistuu myös kivisessä maaperässä\n(kuva yllä: Suuntaporaus on ympäristöystävällinen, nopea ja maisemaystävällinen menetelmä, joka soveltuu erilaisiin maalajeihin. Myös pohjavesiin kohdistuvat riskit ovat pienet. Kuvassa Maanrakennus B. Dahlbacka Oy:n uusi Vermeer D40x50 DR S3 -suuntapora työmaalla Jepualla, missä vedettiin vesiputkea ja sähköjohtoja maan alle ilman tien aukikaivamista.)\n(kuva: Vermeer D40x55 DR S3 -kaksitankokoneella voidaan porata myös kalliota ja kiveä sisältävää sekavaa maaperää, mihin yksitankokone ei pysty.)\nMaanrakennus B. Dahlbacka Oy osti ensimmäisen suuntaporan, malliltaan Vermeer 24x40A jo vuonna 1999 näiden amerikkalaiskoneiden maahantuonnin aloittaneelta Several Oy:ltä.\n- Pari urakoitsijaa oli hankkinut suuntaporat hieman aiemmin Suomessa mutta meille tuli ensimmäinen järeämpi kone. Kun aloitimme niin työmenetelmänä suuntaporaus oli täysin tuntematon alueellamme, joten käytimme sitä lähinnä omilla työmailla tekniikkaa opetellen ja samalla saimme tehtyä referenssikohteita mitä esitellä tuleville asiakkaille, muistelee Dahlbacka suuntaporauksen alkuaikoja.\nVaikka uuden työmenetelmän tunnetuksi tekemisen eteen tehtiin paljon töitä asiakasrajapinnassa, niin suuntaporauksen yleistyminen eteni varsinkin alkuvuosina hitaasti.\n- Asiakkaat eivät oikein uskoneet että menetelmä toimii ja perinteinen kaivukoneella auki kaivaminen istuu edelleenkin lujassa infrasuunnittelijoiden ajatuksissa. Toki suuntaporaus alkaa olla jo tunnettu ja tunnustettu tapa tehdä putkien ja kaapeleiden vetoja mutta sen hyödyntämisessä on edelleen vaikka kuinka paljon potentiaalia. Infraprojektien suunnittelijoiden pitäisikin tutustua enemmän uudenlaisiin toimintatapoihin ja ottaa niistä hyöty irti mikä olisi kaikkien etu, kehottaa Dahlbacka.\n(kuva: Maanrakennus B. Dahlbacka Oy veti Sotkamossa Katin Kullan alueella Vermeer D75x100 -suuntaporalla yli 350 metrin alituksen lammen alitse neljällä 160 mm suojaputkella, joihin tilaaja asensi sähkökaapelit. Toimenpide mahdollisti vielä kuvissa näkyvien ilmajohtojen poiston mikä muutti matkailualueen maisemaa luonnonmukaisemmaksi.)\n- Aina pitäisi kuitenkin ensiksi kartoittaa mikä menetelmä sopii parhaiten kohteeseen - alitustapoja on poraamisen lisäksi useita ja joskus perinteinen auki kaivaminenkin on perusteltua. Ja kun työmenetelmä on päätetty niin siirryttään kaikkein tärkeimpään vaiheeseen eli työmaan lopulliseen suunnitteluun. Hyvin suunnitellulla työmaalla suuntaporauksella saadaan jopa satoja metriä pitkät putkien vedot tehtyä nopeasti ja siististi ilman että aiheutetaan häiriötä esimekiksi liikenteelle; jos pitää vetää vaikka 110 mm vesijohto tien alitse niin kannattaako se tehdä liikenteen katkaisemalla ja tien rikkomalla vai poraamalla 160 mm reikä tien alta ilman häiriöitä? Ja kun pitää saada putket vaikka joen tai muun vesistön alitse on suuntaporaus ehdottomasti tehokkain tapa. Tänä päivänä vihreät arvot ovat tapetilla ja suuntaporaus tukee niitä esimerkiksi siinä, että liikenteelle ei tarvitse rakentaa kiertoteitä eikä maata tarvitse ajaa kohteesta kuorma-autoilla kymmenien kilometrien päähän kaatopaikalle ja uutta kiviainesta tilalle, mikä on turhaa luonnovarojen tuhlausta, toteaa Dahlbacka.\n(kuva: Muhoksella Maanrakennus B. Dahlbacka Oy alitti Vermeerillä Oulujoen ja 160 mm vesijohtoa vedettiin yli 650 metrin matka.)\nOikean kokoisella porakalustolle työmaalle\nAmmattimaisessa suuntaporauksessa tarvitaan useampia eri kokoluokan laitteita sekä niihin paljon varusteita, mikä mahdollistaa optimaalisen laitevalinnan työmaan mukaan.\n(kuva: Maanrakennus B. Dahlbacka Oy:llä on eri kokoisia Vermeer -suuntaporia valittavaksi työkohteen mukaan. Kuvassa vedetään Vermeer D9x13 koneella uutta syöttövesijohtoa kerrostalon alitse Kokkolassa.)\n- Olen verrannut asiaa siihen että miksi autokorjaamolla on erilaisia millimetriavaimia vaikka jakoavaimella voi kiristää kaiken kokoiset pultit? Meillä on käytössä tällä hetkellä viiden kokoluokan Vermeer -suuntaporia, joista uusin kone Vermeer D40x55 DR S3 on ns. kaksitankokone, millä voidaan porata tehokkaasti myös kalliota ja kiveä sisältävää sekamaaperää. Lisäksi kaikissa suuntaporissamme voidaan käyttää pehmeään maahan soveltuvan normaalikärjen lisäksi kovan maan kärkeä tai jopa paineilmavasaraa, millä voi tehdä ohjattua reikää kallioon. Porakalustomme kulkee työmaille kuorma-autoilla ja lisäksi käytössä on aina varusteltu huoltopakettiauto. Uusimmalla yhdistelmällämme saadaan kohteeseen vietyä kerralla suuntapora, sekoitusyksikkö, kaivinkone ja paljon muuta tarvittavaa. Suuri kalustomäärämme mahdollistaa porakapasiteetin tarjoamisen asiakkaille melko nopeilla varoitusajoilla. Suuntaporaaminen on aikataulusten kannalta haasteellista sillä maaperästä löytyy harvoin tarkkaa tietoa, joten joskus päivän pituiseksi laskettu urakka venyy viikoksi tai sitten viikoksi suunniteltu kohde hoituukin parissa päivässä, sanoo Dahlbacka.\n(kuva: Suuntaporauksessa kohdetta ei kaiveta auki vaan tehdään pienet kaivannot vedon alku- ja loppupäähän. Kuvassa on asennettu 400 mm sukellusviemäriä puron alitse asutusalueella Ylivieskassa.)\nAmmattilaisten oikeilla laitteilla tekemänä suuntaporaus on erittäin tarkka työmenetelmä.\n- Olemme tehneet mm. viettoviemäreitä joissa kaadon kaltevuus on 5 milliä metrin matkalla ja vetopituudet ovat olleet pisimmillään yli puolta kilometriä, sanoo Dahlbacka.\nUusi kaksitankokone soveltuu kiveä ja kalliota sisältävään maaperään\nMaanrakennus B. Dahlbacka Oy:n loppusyksystä käyttöön ottama Vermeer D40x55 DR S3 -kaksitankokone, millä voidaan porata myös kalliota ja kiveä sisältävää sekavaa maaperää, mihin yksitankokone ei pysty.\n- Kaksitankokone on muuten rakenteeltaan samanlainen kuin yksitankokone, mutta siinä ulkotanko ohjaa kärkeä ja sisätanko pyörittää terää mikä pureutuu läpi kallion. Olemme tehneet sillä jo menestyksekkäästi kivisiä kohteita, mitkä Vermeer hoitaa tehokkaasti sillä työntö- ja vetovoimaa on riittävästi. Ja vaikka porataan välillä kallioon niin uusi hiljainen kaksitankokone on stabiili eikä se tärise, kehuu Dahlbacka.\nUusi Vermeer D40x55 DR S3 on valmistajan kolmannen sukupolven suuntapora, missä on aiempaa enemmän automatisoituja toimintoja, CAN-väylätekniikkaa sähköjohtojen tilalla ja muutenkin vähemmän komponentteja; esimerkiksi täysin uudistetussa pyöritysmoottori on käytetty 70 % vähemmän osia kuin aiemmassa kaksitankokoneessa. Tankojen vaihto ja kiristys on nyt paljon aiempaa nopeampaa samalla kun vetotehoa on entistäkin enemmän. Moottorina koneessa on ympäristöystävällinen ja polttoainetaloudellinen John Deeren Stage 4 -päästötason diesel.\n- Olemme seuranneet jo kahdenkymmenen vuoden ajan suuntaporien kehitystä niillä työskentelemällä ja joka kerta kun uusi kone on hankittu on siinä tapahtunut merkittävää tekologista kehitystä. Erityisesti luotettavuus on parantanut koko ajan ja sitä kautta käyttöaste kun työmaa ei pysähdy laiterikon takia. Vermeerin suuntaporien valmistusmäärät ovat kasvaneet merkittävästi mikä näkyy sarjatuotannon korkeana valmistuslaatuna ja universaaleina komponenttivalintoina, sanoo Dahlbacka.\n(kuva: Maanrakennus B. Dahlbacka Oy:n alituskalusto kulkee työmaille kuorma-autoilla ja lisäksi käytössä on aina varusteltu huoltopakettiauto. Uusimmalla yhdistelmällä saadaan kohteeseen vietyä kerralla suuntapora, sekoitusyksikkö, kaivinkone ja paljon muuta tarvittavaa.)


Koronatilanteen vuoksi VASEKin ja Uusyrityskeskus Startian yritysneuvontaan voi varata aikoja henkilökohtaiseen tapaamiseen vain rajoitetusti.\nSuurin osa Uusyrityskeskus Startian avulla perustetuista yrityksistä on syntynyt palvelualalle, ja leijonanosa niistä on startannut yrityksinä, jotka työllistävät vain yrittäjän itsensä, kokoaikaisesti tai osa-aikaisesti. – Yrittäjät haluavat monesti ensin kokeilla, kuinka yritystoiminnan siivet kantavat. Ja jos yritystoiminta lähtee kasvuun, on yksinyrittäjä ennemmin tai myöhemmin apuvoimien tarpeessa. Tuolloin on aika harkita ulkopuolisen henkilön palkkaamista yritykseen tai vaihtoehtoisesti joidenkin toimintojen ulkoistamista, Startian johtaja Tommi Virkama kertoo.


Ruokabloggaaja lupaa: Tässä on ihan ”maaginen” pääsiäislammas - Ajankohtaista - Ilta-Sanomat\nRuokabloggaaja lupaa: Tässä on ihan ”maaginen” pääsiäislammas\nPääsiäisen pöytään sopivat hyvin marokkolaisittain maustetut lampaan kyljykset.\nJulkaistu: 11.4.2017 19:41\nRuokakirjailija ja ruoasta bloggaava Ariela Säkkinen neuvoo istumaan pääsiäisenä yhteisen pöydän ääreen ja syömään pitkän kaavan kautta.\nKaikkia aisteja kutkutteleva uusi keittokirja Andalusian auringossa (WSOY), vie jännittävälle makumatkalle läpi aurinkoisen Espanjan Andalusian, josta matka jatkuu Välimeren rantojen kautta aina Jerusalemiin asti.\nNeljä vuotta ruoasta blogannut Säkkinen kertoo ruokablogin syntyneen vahingossa.\n– Neljä vuotta sitten palasin Tunisiasta Andalusiaan enkä tiennyt, mihin seuraavaksi ryhtyisin. Ystävä ehdotti ruokablogia, koska enhän minä kuulemma ”kuitenkaan tee mitään muuta kuin kokkaa”, hän nauraa.\nValkoinen gazpacho on se alkuperäinen.\nNiinpä blogi sai alkunsa nimensä mukaisesti Andalusian auringossa.\n– Alunperin blogin tarkoituksena oli esitellä ihmisille tuota minulle rakasta osaa Espanjasta; nimenomaan niiden perinteisten turistirantojen ulkopuolista aluetta. Sittemmin se laajeni dokumentoimaan reissujani muuallakin sekä sieltä mukana tuotua reseptiikkaa tarjoten lukijoille näin nojatuolimatkoja ja kannustaen heitä makumatkailuun omassa keittiössäänkin, Säkkinen kertoo.\nAriela Säkkinen nautiskelee usein pitkistä ruokailuhetkistä ja pöydän ääreen on aina kutsuttu ystäviä.\nKuva: Ariela Säkkisen oma arkisto\nKirja on luonnollinen jatkumo jännittävälle blogille. Kauniisti kuvitettu kirja on Säkkisen omaa käsialaa. Kirjan kauniit ja värikkäät kuvat antavat lukijalle aistien ilotulituksen. Kuvituskuvissa näkyy intohimo matkailuun ja sivuilta voikin poimia ideoita omille ruokamatkakohteille. Herkulliset ruokakuvat täydentävät jännittävää makumatkaa.\n– Hyvä ruoka on yksi elämäni suurimpia iloja. Se ei ole vain energiantarpeen tyydyttämistä varten, vaan sen tehtävä on ruokkia myös niin silmiä, sydäntä kuin sieluakin. Yksinkertainen ruokakin maistuu ihan eriltä kunhan se on valmistettu rakkaudella ja intohimolla. Rakastan kokata ystävilleni: ruoan jakaminen on minulle rakkauden jakamista. Hyvässä seurassa jaettuna kaikki sitä paitsi maistuu paremmalta, Säkkinen sanoo.\nKirjailija kannustaa suomalaisia kokeilemaan uusia makuja myös pääsiäisen lampaan valmistuksessa.\nMiten mausteiset Lähi-idän maut sitten sopivat suomalaisten suuhun?\n– Uskoisin, että hyvin. Koska sitä pidetään eksoottisempana kuin se onkaan, on se yhä hieman vierasta ja siksi kynnys sen kokeilemiseen kotikeittiössä on vielä turhan korkea. Tulistahan Lähi-idän ruoka ei ole, vaan se saa sille ominaisen lämpimän makumaailmansa mausteseoksista, jotka syntyvät ihan niistä lähikaupasta löytyvistä kardemumman, kanelin, maustepippurin, neilikan ja inkiväärin kaltaisista mausteista.\nSäkkinen kannustaa kokeilemaan näitä mausteita pääsiäisen pöydässä.\n– Nimenomaan mausteiden rohkeammalla käytöllä (kaneli ei ole vain riisipuuroa eikä kardemumma vain pullataikinaa varten!) ja tuoreiden yrttien runsaskätisemmällä käytöllä saa helposti arabialaisen tuulahduksen ihan tavalliseen kotiruokaankin.\nSäkkinen toivoo, että suomalaiset poimisivat yhteisöllisyyden taitoa vanhoilta kulttuureilta.\n– Toivon, että suomalaiset poimisivat niistä kulttuureista yhteisöllisyyden ja nautinnon. Sen, että ruokaan suhtauduttaisiin muuna kuin vasemmalla kädellä kiireessä hoidettuna välttämättömänä pahana. Arjen kiireiden asettamat haasteet ovat toki ymmärrettäviä, mutta etenkin viikonloppuisin ja juhlan aikaan kannustaisin ihmisiä kokoamaan perheensä ja ystävänsä yhteisen pöydän ääreen ja nauttimaan oikein ajan kanssa, niin ruoasta kuin yhdessäolosta. Jos urakka tuntuu liian suurelta, niin järjestäkää mezepöytä vaikka nyyttikestityylisesti, jolloin jokainen tuo tullessaan yhden ruokalajin, Säkkinen vinkkaa ja jatkaa jutustelua lihan käytöstä.\n– Toinen asia olisi lihan monipuolisempi käyttö. Kirjan alueet ovat perinteisesti köyhiä alueita, jossa on vähällä täytynyt ruokkia isojakin perheitä. Niinpä esimerkiksi sisäelimiä käytetään meitä paljon enemmän. Ne ovatkin edullisia ja oikein valmistettuna todella maukkaitakin, Säkkinen neuvoo.\nPääsiäisen ruokapöytään katetaan lammasta marokkolaisittain ja lisukkeeksi riisipilahvia. Alkupalaksi voi tehdä helpon valkoisen gazpachokeiton.\nMausteilla on marokkolaisessa keittiössä monta tehtävää. Paitsi että ne tuovat elämään makua, niitä käytetään myös niiden terveysvaikutusten vuoksi, hän kertoo kirjassaan.\nInkiväärin uskotaan auttavan ruoansulatuksessa ja juustokuminan poistavan myrkkyjä elimistöstä. Kaneli puolestaan on täynnä antioksidantteja.\nEhdoton kuningas on kuitenkin kurkuma, jonka maagisille vaikutuksille ei näy loppua. Sen kerrotaan auttavan ruoansulatuksessa, taistelevan tulehduksia vastaan, parantavan aivotoimintaa ja ehkäisevän sydänsairauksia.\n– Tämä Marokosta innoituksensa saanut ruokalaji on siis käytännössä ihan superfoodia. Maaginen pääsiäislammas on yksi sunnuntailounaidemme ikisuosikkeja.\n2 sitruunan mehu ja suikaloitu kuori\n8 isoa valkosipulin kynttä, ohuelti siivutettuna\n1 rkl korianterinsiemeniä, jauhettuna\n2 tl pimentonia (savupaprikaa)\nLeikkaa kare kyljyksiksi. Paahda mausteet kuivalla\npannulla lyhyesti ja sekoita öljyyn. Hiero kyljyksiin ja anna marinoitua ainakin muutaman tunnin tai vaikka seuraavaan päivään välillä käännellen.\nOta kyljykset huoneenlämpöön muutama tunti ennen paistamista. Pyyhkäise kyljyksistä pois kuorisuikaleet ja valkosipuli. Suolaa ja pippuroi kyljykset ja paista niitä kuumalla pannulla tai grillillä nelisen minuuttia per puoli. Anna levätä noin viisi minuuttia ennen tarjoilua. Tarjoile riisipilahvipedillä.\n⅓ dl öljyä\niso kourallinen hienonnettua persiljaa\niso kourallinen korianteria tai minttua\n(tai näiden kaikkien sekoitusta)\nKuullota sipulisilppua öljyssä kattilassa. Lisää mausteet ja muutaman minuutin päästä riisi. Anna paahtua välillä sekoitellen, kunnes jyvät alkavat saada vähän väriä ja tuoksu muuttuu pähkinäiseksi. Tähän kuluu noin 5–7 minuuttia. Lisaa sitten joukkoon rusinat ja kanaliemi. Vähennä lämpöä ja anna riisin hautua kannen alla, kunnes neste on imeytynyt, noin 12–15 minuuttia.\nNosta kattila liedeltä, pöyhi riisiä, lisää pinjansiemenet ja yrttisilppu. Peitä pata keittiöpyyhkeellä ja kannella ja jätä tekeytymään vielä 10 minuutiksi. Tarkista maku, suolaa tarpeen mukaan ja tarjoile.\nVaikka maailmalla tunnetaankin parhaiten gazpachon tomaattipohjainen versio, on ajo blanco se alkuperäinen.\nTomaatti kun saapui Eurooppaan Amerikasta vasta 1500-luvulla espanjalaisvalloittajien myötä. Tämän nimenomaan Andalusiassa yleisen ruokalajin juurten arvellaan olevan roomalaiskeittiössä. Omani saa raikkaan twistinsä rypäleistä, ja tämä taitaa olla se kaikista suurin gazpachosuosikkini.\n100 g leipää ilman kuoria (noin puolikkaan ranskanleivän sisusta)\n(tai omena- tai sherryviinietikkaa)\nValuta mantelit liotusvedestään. Saasta vesi ja käytä sitä keiton ohentamiseen.\nOhjeet kirjasta Andalusin auringossa (WSOY).


Sain tämän kirjan vaimolta lahjaksi jo monta vuotta sitten. Kannen sisäpuolella oli teksti:\n”Tärkeintä on se, mitä et voi nähdä silmillä.”\nEn siihen aikaan ymmärtänyt lukea tätä mestariteosta. Ajatukset kuten, ”en minä kuitenkaan siitä mitään ymmärrä” sekä ”mikähän lastenkirja tämä on”, teki sen että kirja jäi kirjahyllyyn! Lopultakin sain sen nyt kaivettua sieltä esille, ja yllätyin! Miten näin ohuessa kirjassa voi olla näin paljon asiaa. Aluksi en ymmärtänyt ihan kaikkea, mutta sivu sivulta kirja selkeni. En siis todellakaan ole mikään suuri ajattelija luonteeltani. Tätä kuvastaa hyvin viime vuoden kesäteatteri jonka näytelmä oli: Havukka-ahon ajattelija. Istuin paikallaan ensimmäisen puoliajan ymmärtämättä mitään mitä se halusi kertoa. En koskaan nähnyt toista puoliaikaa, jäin juomaan pari keskiolutta ulkona olevalle terassille. Siitä huolimatta tämä kirja vähän kiehtoi minua. Elämän kannalta tämän kirjan lukeminen oli varmasti hyvä asia. Tuli paljon mielikuvia ja näkökulmia ihmisistä mitä en ole aikaisemmin miettinyt.\nMitä hyötyä tästä kirjasta on sitten bisneksessä?\nSiinäpä vasta hyvä kysymys. Miten tätä kirjaa oikein lähtisi purkamaan? Ensiksi haluan lähteä sillä näkökulmalla liikenteeseen mitä Ulla Lucas paljon painottaa että ”on mentävä kauaksi että voi nähdä lähelle.” Ei kaikki asiat olekaan niin päivänselviä. Sen vasta alkaa tajuta kun tämä Pikku prinssi joka ei tiedä tästä maapallosta mitään alkaa kyseenalaistaa asioita. Miksi näin? Siinä kohdassa minulla tuli mieleeni että joskus me ihmiset vain uraudumme. Teemme asiat niin kun on aina tehty. Ei uskalleta kysenalaistaa, tai miettiä, tehdään vaan. Pidetään sitä meidän työtä tai projektia niin tärkeänä että ei nähdä oikealle eikä vasemmalle!\nToinen asia joka ilmenee heti kirjan alussa on se että älä aliarvioi kenenkään unelmaa. Vielä tuoreena mielessä on Minä Zlatan Ibrahimovic -kirja, jossa hänen unelmansa oli potkia palloa. Kertoja tässä Pikku prinssi -kirjassa sanoo heti alussa, että aikuiset pelästyttivät hänet pois taiteilijan uralta jo kuusivuotiaana. Onneksi me saamme tehdä unelmia Tiimiakatemialle. Ei kukaan sano, että älä tee sitä ja älä tee tätä, vaan päinvastoin valmentajat kannustavat meitä kohti unelmia.\nHienoa oli myös huomata miten Pikku prinssi suhtautui uusiin asioihin. Hän kysyi, kysyi ja taas kysyi. Jos hän ei heti saanut vastausta kysymykseen, hän jonkin ajan kuluttua kysyi kysymyksen uudestaan. Ei luovuttanut. Meidänkin pitäisi uskaltaa kysyä. Varsinkin alussa nyt kun kaikki on uutta akatemialla, pitäisi vaan rohkeasti kysyä. Miten toinen ryhmä on hoitanut tällaisen tilanteen? Miten tällainen asia hoidetaan? Kysymällä usein välttää kuoppia. Ei tee samoja virheitä kuin kaikki muut. Samalla tavalla myös kun olemme tekemisissä asiakkaiden kanssa. Aina on parempi kysyä kuin olettaa. Ei tarvitse ainakaan jälkeenpäin sanoa, että olisit kysynyt!\nSiitä päästäänkin hyvällä sillalla siihen, miten tätä kirjaa voisi hyödyntää asiakassuhteessa. Kertomus siitä miten Pikku prinssi ja kettu tutustuivat. On olemassa satojatuhansia kettuja, miksi juuri meistä tulisi ystävä, kysyi kettu. Samalla tavalla on olemassa satojatuhansia yrityksiä, yritysjohtajia, miksi ne juuri meidän kanssamme tekisivät kauppaa? Ketun vastaus toi paljon ajatuksia mieleen, se sanoi näin:\n”Jos kesytät minut, niin tarvitsemme toisiamme.”\nMikä hieno ajatus. Miten kesyttää asiakas? Ei välttämättä riitä että käymme ovella sanomassa ”että minun nimeni on Anders ja haluan sinun kanssa tehdä bisnestä.” Parempi miettiä miksi tuo asiakas tarvitsisi minua? Mitä hyötyä minusta olisi hänelle? Miksi tarvitsemme toisiamme? Ja siihen ei välttämättä riitä yksi käynti ovella, vaan useampia käyntejä tarvitaan. Ei kettuakaan luultavasti kesytettäisi yhdessä yössä. Niin kuin kirjassa kettu itse sanoo:\n”Se vaatii kärsivällisyyttä.”\nSitähän se nimenomaan vaatii! Ei asiakkaalla välttämättä heti ole mitään tarpeita joiden vuoksi hän meitä tarvitsisi. Mutta älä lannistu, kettu sanoo näin:\n”Ensiksi istut vähän matkan päässä minusta. Mutta joka päivä tulet vähän lähemmäksi istumaan.”\nKumppanuus syntyy pikkuhiljaa, askel kerrallaan. Ensiksi saat ehkä jonkun pienen mitättömän keikan hoidettavaksi. Kun hoidat sen hyvin, pääset taas ehkä askeleen lähemmäksi. Ja taas askeleen lähemmäksi, ja lopulta asiakas on kesytetty. Hän tarvitsee sinua ja sinä tarvitset hänet, teillä on siis asiakassuhde! Niin kuin Pikku prinssi lopussa sanoo ketusta:\n”Hän oli samanlainen kettu kuin satatuhatta muuta kettua. Mutta tein hänestä ystävän.”\nTästä haluan lopuksi vielä lisätä yhden pienen seikan. Kun saa pysyvän pitkäaikaisen asiakassuhteen, niin ne eivät yleensä heti katkea. Kirjassa oli esimerkki siitä kuinka vesi voi maistua hyvältä kun sen eteen on yhdessä tehty paljon töitä. Kertoja ja pikku prinssi olivat kulkeneet pitkän matkan, ja nähneet paljon vaivaa, ja lopulta he löysivät kaivon missä oli vettä. Silloin se ei tuntunut tavalliselta vedeltä! Samalla tavalla kun tekee pitkään yhteistyötä asiakkaan kanssa, hän tulee aina muistamaan sinut kun lopulta projekti on valmis. Hän muistaa että tämä ei ollut mikään vasemmalla kädellä tehty projekti, vaan siinä oli jotain erityistä! Ei ole epäselvää kenelle hän soittaa kun ensi kerralla tarvitsee apua!\nVälillä tämä kirja meni ehkä vähän korkealta ja kovaa, mutta olen tyytyväinen että olen sen lopulta lukenut. Se antoi palasen avarakatseisuutta lisää. Muistan jatkossa kysyä ja rohkeasti kokeilla uusia asioita!


HSL pyytää kunnilta lausuntoja toiminta- ja taloussuunnitelmasta - lippujen hinnat pysyvät esityksessä ennallaan | HSL\nHSL pyytää kunnilta lausuntoja toiminta- ja taloussuunnitelmasta - lippujen hinnat pysyvät esityksessä ennallaan\n13.6.2017 - Muokattu: 13.6.2017\nHSL:n hallitus lähetti alustavan toiminta- ja taloussuunnitelman vuosille 2018-2020 lausuntoja varten jäsenkunnilleen.\nHSL:n hallitus lähetti tiistain kokouksessaan alustavan − vuosille 2018−2020 − tehdyn toiminta- ja taloussuunnitelman lausuntoja varten jäsenkunnilleen. Lausuntoja pyydetään vuosittain mm. liikenteen palvelutason muutoksista, kuntaosuuksien tasosta, lippujen ja tarkastusmaksujen hinnoista, kuntakohtaisten ylijäämien käytöstä tai alijäämien takaisin maksamisesta. Nyt jäsenkuntien kantaa kysytään myös HSL:n roolista osana liikkumispalveluita, kuntaosuuslaskentamallin kehittämisestä ja infrakorvausten käsittelystä kuntaosuuksien laskennassa, halukkuudesta rahoittaa sähköbussin lisähankintoja, seudullisten bussivarikoiden järjestämisestä sekä jäsenkuntien koululaisryhmien retkien maksuttomuudesta.\nLippujen hinnat ja lipunmyynti\nHSL ei esitä korotuksia nykytariffin mukaisiin lippujen hintoihin. Mobiililippujen hinnan alentaminen arvolippujen tasolle aiheuttaa keskimäärin 1,2 % hintojen alennuksen. Sisäisten lippujen osalta alennus on keskimäärin 1,6 % ja seutulippujen osalta keskimäärin 0,6 %.\n”Korotuksia ei esitetä, koska lipputulot ovat olleet ennakoitua suurempia ja HSL:lle on kertynyt kuntakohtaista ylijäämää, jota voidaan käyttää tulevalla TTS-kaudella. HSL on myös korottanut lippujen hintoja kahtena viime vuonna varautuessaan kustannusten nousuun ja Länsimetron aloitukseen. Nämä korotukset näyttäisivät nyt riittävän”, perustelee asiakkuus- ja myyntiosaston johtaja Mari Flink.\n”Seuraava infrakustannuksista johtuva hinnankorotuspaine ajoittuu 2020-luvun alkuun, jolloin otetaan käyttöön Länsimetron jatke ja Raide-Jokeri. Myös palvelutason parannus sekä palkkaratkaisut ja polttoaineiden hintakehitys vaikuttavat lippujen hintoihin tulevaisuudessakin.”\nKuluttajille ja yrityksille kehitetään suunnitelmakaudella uusia houkuttelevia lipputyyppejä ja hinnoitteluratkaisuja. Lipunmyynti siirtyy vahvasti mobiiliin ja nettiin mobiilikausilipun ja nettilatauksen myötä, mikä pienentää jälleenmyyjille maksettavia lipunmyyntipalkkioita. Myös matkakorttien kokonaismäärä alkaa pienentyä digitalisoitumisen johdosta ja tarve korttien vaihtamiselle ja lisätilauksille vähenee. Tavoitteena on, että vuoden 2018 loppuun mennessä voi matkalipun ostaa liikennevälineissä maksukortin lähimaksuominaisuudella.\nRaitiovaunujen kuljettajat eivät enää myy lippuja vuoden 2018 alusta lähtien, mikä sujuvoittaa liikennettä. Kertalippujen myynti painottuu jo nyt vahvasti ennen matkaa ostettaviin kausilippuihin, arvolippuihin, mobiililippuihin ja automaateista ostettaviin lippuihin.\nEnemmän asiakasymmärrystä suunnitteluun\nHSL:n tavoitteena on entistä herkempi asiakkaiden tarpeiden tunnistaminen ja parempi palvelu.\nAsiakaspalautteen systemaattista seurantaa ja hyödyntämistä halutaan parantaa kaikilla tasoilla. Asiakasymmärrys on mukana palveluiden ja uuden vyöhykemallin kehittämisessä entistä vahvemmin. Myös asiakaskokemuksen kehittäminen yhteistyössä liikennöitsijöiden kanssa jatkuu edelleen.\n"Vuonna 2018 uusissa liikennöintisopimuksissa on määritelty aiempaa täsmällisemmin hyvä asiakaspalvelu, ja käyttöön otetaan uudistetut, asiakasnäkökulmaa painottavat HSL:n kuljettajakoulutuspäivät", Mari Flink mainitsee.\nLinjastoa kehitetään keskittämällä tarjontaa vahvoille reiteille sekä bussi- että raideliikenteessä runkolinjastrategian mukaisesti. Näistä merkittävimpiä ovat runkolinjat 500 Herttoniemi-Munkkivuori (syksy 2018), 510 Pasila-Tapiola (2019), 570 Mellunmäki-Aviapolis (syksy 2019) ja runkolinjan 560 jatkaminen Matinkylään (syksy 2020). Runkolinjan E1 Matinkylä-Espoon keskus-Jorvi toteuttamissuunnitelma tehdään vuoden 2017 aikana ja siinä otetaan kantaa runkolinjan mahdolliseen aloitusvuoteen.\nRaidepuolella merkittäviä muutoksia ovat sekä raitiovaunujen roolia vahvistava Raide-Jokerin käynnistyminen sekä Länsimetron jatke Kivenlahteen 2020-luvun alussa. Myös Helsingin kantakaupungin raitiotielinjasto tihenee.\nHSL:n tilaamasta lähijunaliikenteestä järjestetään vuosina 2018-2020 tarjouskilpailu siten, että uusi liikennöintisopimus astuu voimaan kesäkuussa 2021.\nHSL suunnittelee uusien jäsenkuntien eli Tuusulan ja Siuntion linjastot vuosien 2017 ja 2018 aikana.\nAikataulusuunnittelussa panostetaan liityntäyhteyksien sujuvuuteen ja vaihtojen toimivuuteen. Länsimetron liityntäliikenteen ja Koillis-Helsingin linjastomuutoksien vaikutuksia seurataan tarkasti ja tarvittavia korjauksia linjastoon tehdään vuoden 2018 aikana.\nHSL tuo vuonna 2018 liikennevälineisiin digitaaliset lähettimet, joiden avulla voidaan toteuttaa kohdistettuja ja paikkatietoa hyödyntäviä asiakaspalveluita suoraan matkustajan mobiililaitteeseen.\nMatkustajainformaatiosta entistä suurempi osa on tietylle käyttäjäryhmälle kohdennettua sisältöä. Aikataulukirjoja ei enää julkaista ja myös irtoaikataulujen painosmäärät pienevät. Painettuja aikatauluja ei tehdä tiheävuoroisille linjoille lainkaan ja muiden aikataulujen jakelu siirtyy liikennevälineistä palvelupisteisiin. Jatkossa painetaan pysäkkikohtaisia infotuotteita, joissa on lähialuekartta ja pysäkkiaikataulut.\nPoikkeus- ja häiriötilanteiden liikenteen järjestämistä kehitetään uusilla sopimus- ja yhteistyömalleilla liikenteen luotettavuuden parantamiseksi.\nLiikenteen hankinnan tavoitteena HSL:ssä on saattaa liikennejärjestelmä kokonaisuudessaan kestävän kehityksen tielle vähähiilisen energian, vähäpäästöisten ja energiatehokkaiden ajoneuvojen sekä älykkäiden liikennepalvelujen käyttöönoton avulla. Tavoitteen saavuttaminen edellyttää parhaimpien biopolttoaineiden ja sähköbussien yhdistelmää. HSL on mukana eBusSystems-hankkeessa, jossa kehitetään sähköbussijärjestelmää.\n”Jotta voisimme HSL:ssä hankkia sähköbusseja normaalin kilpailutusjärjestelmän kautta, pitäisi toimintaverkoston ja –mallien olla vakiintuneita. Tähän tarvitaan vielä teknologian tuntevat bussioperaattorit, sähköbussien latausinfrastruktuurin hankinta ja rakentaminen kaupunkiympäristöön sekä itse sähköbussien hankinta sekä siihen liittyvät toimintamallit kuntoon”, toimitusjohtaja Suvi Rihtniemi arvioi.\nUusia bussiterminaaleja suunniteltaessa on tehty varaukset tulevia sähköbussien latausjärjestelmiä varten. HSL:n tavoitteena on, että vuonna 2025 liityntälinjat ajetaan sähköbusseilla, joiden käyttämä sähkö on kestävästi tuotettua.\nTalous- ja tulevaisuudennäkymät näkymät vuonna 2018\nHSL:n toimintatulot vuonna 2018 ovat yhteensä 724,1 milj. euroa. Kasvu edellisvuoden ennusteeseen verrattuna on 52,1 milj. euroa (7,8 %). Lipputulojen, jotka muodostavat vajaa puolet HSL:n toimintatuloista, arvioidaan olevan vuonna 2017 ilman ALV:ia yhteensä 353,5 milj. euroa ja 359,7 milj. euroa vuonna 2018. Kasvu edellisvuoden ennusteeseen on 1,8 %.\nHSL:n toimintamenot vuonna 2018 ovat yhteensä 725,2 milj. euroa. Toimintamenot kasvavat vuoden 2017 ennusteesta 59,6 milj. euroa (9,0 %). Joukkoliikenteen operointikustannukset ovat 516,2 milj. euroa, mikä on 71,2 % HSL:n toimintamenoista. Kuntaosuuksissa joukkoliikenteen operointikustannuksiin sisältyy lisäksi sähköbussien hankinnan nettokustannuksia 0,8 milj. euroa. Joukkoliikenteen kustannustason arvioidaan nousevan keskimäärin 1,2 % edellisvuoden tasosta.\nHSL:n investointimenot ovat 16,2 milj. euroa vuonna 2018, 14,7 milj. euroa vuonna 2019 ja 11,6 milj. euroa vuonna 2020. Edellisten vuosien merkittävin investointi LIJ-hanke on valmistumassa vuoden 2017 loppuun mennessä. Hankkeen kehittämiseen on budjetoitu suunnitelmakaudelle 2018-2020 vielä noin 2,9 milj. euroa.\n”Erilaisiin hankkeisiin on varattu suunnitelmakaudelle 16,7 milj. euroa ja asiakkuuden ja myynnin sovellusten kehittämiseen 12,1 milj. euroa. Näistä merkittävin on Lippu- ja myyntijärjestelmä, jonka kehittämiseen on varattu yhteensä 4,5 milj. euroa”, toimitusjohtaja Suvi Rihtniemi kertoo.\nJoukkoliikenteen kehityshankkeisiin on varattu suunnitelmakaudella 8,3 milj. euroa. Matkakortin laitteistohankintoihin on koko suunnitelmakaudelle varattu 3,0 milj. euroa, millä varaudutaan HSL-alueen laajenemiseen.\nMuihin investointeihin, kuten talous- ja henkilöstöhallinnon järjestelmien päivittämiseen sekä HSL:n toimitilojen remontointiin on varattu suunnitelmakaudelle 2,5 milj. euroa.\nKun kuntien lausunnot toiminta- ja taloussuunnitelmasta on käsitelty, HSL:n hallitus päättää lokakuussa lippujen hinnoista vuodelle 2018 ja lähettää toiminta- ja taloussuunnitelman vuosiksi 2018–2020 yhtymäkokouksen hyväksyttäväksi. HSL:n yhtymäkokous hyväksyy suunnitelman lopullisesti marraskuussa.\nMIH 26.9.2017 - 11:58\nLuulen, että tuo E1-tunnus on pelkkä "työnimi". Kun se kulkee tulevan linjan 531 reittiä, niin tietenkin johdonmukaisesti linjanumeron pitäisi olla 530.


Chevrolet Chevelle alkuperäinen 454 ss Coupé 1971 - Vaihtoauto - Nettiauto\nalkuperäinen 454 ss\nChevrolet Chevelle alkuperäinen 454 ss\nalkuperänen ss 454+th400. maalattu kevät 2016 ensirekisteröinti kesällä. nyt ajettu noin 500 mailia. stroukattu eaglen kampura ja veivit, mahlen männät. moottori kasattu uusista osista ryttyä löytyy. en jaksa tänne sen enempää kirjotella tosi ostaja soittaa...\n***** vastasi vaihettaan vaan ota 37000e mukkaan\nNettiauto ID 8330108


13.02.2003 - Tunnetuimman suomalaisen valokuvataiteilijan Tauno Kohosen "Valoa erämaassa" -näyttely avattiin Petroskoissa\nTunnetuimman suomalaisen valokuvataiteilijan Tauno Kohosen "Valoa erämaassa" -näyttely avattiin Petroskoissa\nPETROSKOI. /SPB-TASS Vladimir Zlobin/. Ainutlaatuisen kauniit erämaiden maisemat valokuvasi valokuvataiteilija Tauno Kohonen Kuusamosta. Tänään hänen näyttelynsä avattiin Petroskoissa. Se pidetään Petroskoin 300-vuotisjuhlaan valmistuksen puitteissa.\nNäyttelyn nimi on "Valoa erämaassa", siellä on esitetty 30 valokuvaa. Ne on tehty Pohjois-Suomessa samoissa paikoissa, mutta eri vuoden aikoina. "Valoa on hyvin lyhyt aikaa. Sen herkkyyden voima lähtee yhtä nopeasti kuin saapuikin. Sen huomaa selvästi erämaissa varsin talven aikana. Ja vain kesän tulo vaihtaa kaikki", selitti T. Kohonen.\nSuomalaisen lähetystön edustajia Karjalassa kertoivat, että "Valoa erämaassa" -näyttely esitetään kahden vuoden aikana monessa maissa. Saman niminen valokuva-albuumi on julkaistu seitsemällä kielellä. Kaiken lisäksi siihen voi tututstua internetin sivuilla.\nLuotu 13. helmikuuta 2003. Toimitettu 14. helmikuuta 2003.


Power: 51 kW / 70 Hp, No. of person: 5, No. of doors: 4, Top Speed: 180 km/h, Consumption: urban: 8.4 l/100km, road: 5.7 l/100km, combined: 7.3 l/100km, Driver Seating Position: left hand drive, Acceleration (0-100): 10,60 s, Curb weight: 1 000 kg, Gross weight: 1 375 kg\nMyydään museokelpoinen alkuperäiskuntoinen Corolla. On siisti ja vastahuollettu. 1. omistaja ajanut vuoteen 2015 mennessä vain 70000 km, jonka kohdilla vaihdettu jakohihna. Tehokkaampi 1,6 twincam malli. Juuri tehty öljyhuolto sekä kaikki suodattimet vaihdettu. Viime aikoina uusittu pakoputkisto, etuiskarit sekä takajarrut.\nKäy Mr-leimalle tuollaisenaan ja sovittaessa voidaan myydä niin.\nKahdet alkuperäiset rengassarjat mukaan. Alkuperäiset keskiökupit, kumimatot ja roiskesuojat ym. löytyy (irroitettu huoltoa varten)


MUN TOUR 2013\nHistorian kymmenes ja nykymuodossaan viimeinen Mun Tour -osakilpailu järjestetään tänä vuonna lauantaina 3.8. Tilaisuuden arvolle sopivan paikan valinta osoittautui vähintäänkin melko hankalaksi. Keskustelun tiimellyksessä vierailtiin ainakin Välimeren rannoilla, länsinaapurimme saaristossa sekä Sompin takapihalla. Vasta Suomen hiekkasärkiksi tituleeratun Kalajoen maininta sai savupiipun puskuttamaan valkoista savua; pelipaikka oli valittu ja suippohattu sovitettu uuden paikkakunnan päähän.\nTurnausviikonloppu kunnioittaa lähes kymmenen vuoden aikana vakiintuneita perinteitä. Ihan nilkkoihin asti Laipuri ei tässä vaiheessa halua housujaan laskea, vaan jotain jännitettävää tulee säilyttää viime metreille asti. Raotetaan nyt esirippua sen verran, että biitsiä tullaan ainakin pelaamaan. Gaalailta järjestetään asian mukaisin rituaalein turnausta edeltävänä iltana.\nTäysin uutena elementtinä turnaukseen tuodaan kutsujen sijaan ilmoittautuminen. Osallistumisoikeus on kaikilla turnaukseen aikaisemmilla kerroilla osallistuneilla pelaajilla (jopa Laurilla)! Halukkailta pelaajilta odotetaan tiettyä proaktiivisuutta, sillä heidän tulee ilmoittaa osallistumishalukkuudestaan järjestävälle seuralla viimeistään 23.6.2013 klo. 22.00 mennessä.\nTurnausinfoa ja järjestelyiden etenemistä voi seurata Laipurin nettisivuilta sekä Twitterissä (@Laipuri, #Laipuri, #muntour).


Tilassa.fi Ja Tilassatools.com — Maene (se Digitoimisto)\nhello@maene.fi · 050 567 6035\nTilassa.fi ja Tilassatools.com\nTilassa on oppimis- ja toimintaympäristöjen muotoilu- ja suunnittelutoimisto, jonka erityisosaamista on tulevat tilojen käyttäjät osallistava suunnitteluprosessi. Heillä on myös oma rakennustiimi, jonka ansiosta suunnitelmat saadaan tinkimättä toteutukseen asti.\nSivustoa suunnitellessa otimme päämääräksi freesin selkeän yleisilmeen. Kiinnostavinta sisältöä on toimiston upeat kohdekuvat sekä kiinnostavat blogijutut.\nProjektiin liittyi myös sukulaissivusto tilassatools.fi, jossa niin Tilassa-muotoilutiimin suunnittelemia kuin muidenkin valmistajien innovatiivisia oppimis- sekä työympäristöihin sopivia tuotteita ja kalusteita on myynnissä.\nEtsitkö keskustelevaa ja kuuntelevaa suunnittelijaa? Tai oletko uutta tekemistä etsivä freelancer? Lähetä postia ja kerro, miksi meidän kannattaisi tehdä jotain yhdessä.\nCopyright © 2017 Maene Oy\nKäytämme evästeitä sivuston kävijäliikenteen analysointiin. OK Reject › Tietosuojaseloste


Venäjällä ylinopeussakko on iloinen yllätys - Sunnuntai - Helsingin Sanomat\nVenäjällä ylinopeussakko on iloinen yllätys\nVenäjän halki Ladalla ajanut Moskovan-kirjeenvaihtaja Pekka Hakala luuli selvinneensä matkasta sakoitta, mutta kotona odotti kirje Ulan-Uden liikennepoliisilta.\nJulkaistu: 17.7.2016 2:00 , Päivitetty: 21.7.2016 9:11\nToukokuun 25. päivänä Primorjen piirissä Vladivostokin pohjoispuolella satoi vettä. Pyyhkimet lakaisivat Ladan tuulilasia, oikealla vilahti taas jonkin pikkukaupungin taajamamerkki.\nSe tarkoittaa kuudenkympin nopeusrajoitusta, joten kaasujalkaa oli syytä nostaa. Periaatteessa riittää, että todellinen nopeus on alle kahdeksankympin, suomalaisesta rikesakkovauhdista ei Venäjällä välttämättä rangaista lainkaan. Ainakaan Lada-kuskia, jonka taskusta tuskin löytyy suuria summia konstaapeliperheen arjen avuksi.\nMutta taajamissa kannattaa olla tarkkana muutenkin kuin miliisin pelossa. Suojatiet kulkevat valtatien yli, ja muutoin hyväkin tie on kaupungin vastuualueella useimmiten täynnä karmeita kuoppia. Ehkä ne jätetään siihen luonnollisiksi hidasteiksi. Tai sitten tiemäärärahoille on ollut muuta käyttöä. Ohitustiet ovat harvassa.\nOlin tehnyt kuukauden ajan Ladalla matkaa Viipurista läpi Venäjän, ilman yhtään ylinopeussakkoa. Liikennepoliisilla on tutkien lisäksi kaupunkien tuntumassa enemmän tai vähemmän pysyviä ratsioita, joissa tarkastellaan liikkujien ja heidän ajoneuvojensa papereita. Sellainen partio oli pysäyttänyt minut puolen tusinaa kertaa.\nKahdesti piti odotella varttitunti, kun ällistynyt poliisi soitti esimiehilleen, että mitä suomalaisen Lada-kuskin kanssa pitäisi tehdä. Kerran piti inttää Wienin tieliikennesopimuksesta, kun poliisi halusi välttämättä nähdäkseen ajokortin käännöksen. Suosittelen muuten sellaisen teettämistä ja vahvistamista notaarilla, jos on tarkoitus Venäjällä ajella. Selviää vähemmällä inttämisellä.\nLisäksi olin käynyt Tšeljabinskin alueella pitkähkön keskustelun poliisipartion kanssa, mutta se ei liittynyt millään tavalla tieliikenteeseen vaan työhöni toimittajana. Pojat oli pistetty seuraamaan, mitä suomalainen toimittaja ja ukrainalainen kuvaaja puuhasivat ydinjätelaitoksen naapurustossa.\nSateisen Primorjen piirin pikkukaupunki Vladivostokin pohjoispuolella jäi taakse, mutta taajaman päättymisestä ei merkkiä näkynyt. Metsää ympärillä, loivasti alamäkeen viettävä suora pikitie. Väsynyt kaasujalka painui alemmas ja nopeus nousi.\nSeuraavassa notkelmassa odottikin poliisipartio tutkan kanssa.\n”Nyt taisi olla vähän liikaa nopeutta, tulkaapa tuonne autoon.”\nKömmin ajokortti, rekisteriote ja vakuutustodistus kourassa poliisin etuveto-Ladaan. Partion toinen seriffi istui takapenkillä.\n”Yli kymmenentuhatta kilometriä on jo mennytkin ilman sakkoja”, mainostin pelkääjän paikalla ojennettuani asiakirjat poliisille. Rupesin kertomaan, kuinka olin ostanut auton Pietarista ja lähtenyt ajamaan Venäjän läpi. Poliisi tuijotti ajokorttiani.\n”Mitä, oletteko Suomesta?”\nPoliisi tunki paperit saman tien takaisin kouraani.\n”Hyvää ja turvallista matkaa!”\nKotona Moskovassa postilaatikossa odotti sentään tervehdys Ulan-Uden liikennepoliisilta. Automaattikamera oli ikuistanut autoni 63 tuntikilometrin vauhdissa, neljänkympin rajoitusalueella.\nMaksoin 500 ruplaa eli seitsemän euroa vähän myöhässä. Jos olisin maksanut heti, olisin saanut 50 prosentin sakkoalennuksen.


Kondomin käyttö ja hankinta - Väestöliitto\nNuoret » Ehkäisy » Ehkäisymenetelmät » Kondomi » Kondomin käyttö ja hankinta\nKondomi on oikein käytettynä luotettava ehkäisyväline. Kondomin käytössä tapahtuvat virheet alentavat sen ehkäisytehoa, samoin kuin muidenkin ehkäisymenetelmien kohdalla.\nTytön tulee käyttää jälkiehkäisytabletti, jos kondomi liukuu pois peniksen päältä tytön ja pojan välisessä yhdynnässä. Samoin tulee toimia, jos kondomia ei ole käytetty ollenkaan. Lisää jälkiehkäisytabletista.\nKondomin rikkoutumisen tavalliset syyt\nkondomin ja peniksen väliin jäänyt ilma\nterävän kynnen tai esineen osuminen kondomiin\nkondomin venyminen kitkan johdosta (liian vähän kosteutta / liukuvoidetta yhdynnässä)


Keskustelu kannustinloukuista kaipaa realismia ja inhimillisyyttä | SAK\nKeskustelu kannustinloukuista kaipaa realismia ja inhimillisyyttä\nBlogi 27.02.2019 09:41 Kaukoranta Ilkka\nYhteiskunta Sosiaaliturva Eduskuntavaalit\n”Jokaiseen ongelmaan on aina hyvin tunnettu ratkaisu – selkeä, uskottava ja väärä.”\nTämä yhdysvaltalaisen yhteiskuntakriitikko H. L. Menckenin toteamus ei varmaankaan liittynyt sosiaaliturvan kannustinloukkuihin, mutta se sopii siihenkin hyvin. Kannustinloukkujen korjaamiseksi usein esitetään erilaisia selkeitä ja äkkiseltään uskottavan oloisia ihmelääkkeitä, mutta yhteistä niille on se, että ne eivät kesti tarkempaa tarkastelua.\nHeikot kannustimet kuuluvat hyvään sosiaaliturvajärjestelmään\nHuonot taloudelliset kannustimet työnteolle ovat välttämätön osa hyvää sosiaaliturvajärjestelmää.\nTyön taloudelliset kannustimet seuraavat suoraan työttömän ja työssäkäyvän välisestä tuloerosta. Mitä lähempänä työttömän tulotaso on työssäkäyvän tuloja, sitä huonompi on taloudellinen kannustin työllistyä. Lisäksi julkisten palveluiden ja etuuksien rahoittamiseksi kerättävät verot osaltaan heikentävät työn taloudellisia kannustimia.\nHeikot taloudelliset kannustimet ei siis ole bugi joka pitäisi korjata, vaan ominaisuus joka seuraa siitä, että haluamme säällisen sosiaaliturvan tason ja veroilla rahoitettavat julkiset palvelut.\nTyön taloudellisten kannustimien parantaminen tarkoittaakin käytännössä usein sosiaaliturvan leikkaamista tai julkisten palveluiden rahoituksen vaarantavia veronkevennyksiä. Sen takia hyvinvointivaltion ystävän on etsittävä muita keinoja työn houkuttelevuuden parantamiseksi.\nSyyperusteisuus on inhimillisempi kannustin\nTaloudellisten kannustimien merkitystä ei kannata ylikorostaa, mutta niillä on kiistatta ainakin joissain tilanteissa vaikutus työllistymiseen. Näitä vaikutuksia voidaan kuitenkin lievittää sosiaaliturvan syyperusteisuudella.\nSyyperusteisuus tarkoittaa sitä, että sosiaaliturvaa maksetaan vain jonkun perustellun syyn takia – esimerkiksi silloin, kuin ei pysty omalla työllä elättämään itseään sairauden, pienten lasten hoidon, työn puutteen, vanhuuden tai opiskelun takia. Tämä syyperusteisuus kumoaa heikkojen taloudellisten kannustimien negatiivista vaikutusta työllisyyteen.\nEsimerkiksi työttömiä velvoittavat työtarjoukset ja työstä kieltäytymisestä annettavat karenssit osaltaan varmistavat, että työtön ei voi vapaasti valita työn ja työttömyysturvan välillä. Vastaavasti työstä eroamisesta annettavat karenssit varmistavat, että työssäkäyvä ei voi vapaasti valita työn ja sosiaaliturvan varaan jättäytymisen välillä. Tämän takia ei ole käytännössä suurta merkitystä, vaikka työn kannustavuus olisi työttömyysturvaa ja nettopalkkaa vertaillessa huono.\nKaksi tapaa kannustaa töihin\nOn siis kaksi tapaa kannustaa työttömiä. Voidaan parantaa taloudellisia kannustimia leikkaamalla sosiaaliturvan tasoa tai julkisia palveluita, tai voidaan vahvistaa sosiaaliturvan syyperusteisuutta.\nHyvinvointivaltion ystävälle valinta on helppo. Syyperusteisuuden korostaminen ja työttömien aktivointi ovat leikkauksia mieluisampi ratkaisu.\nToki tämä aktivointi on totutettava viisaasti ja reilusti. Mekaanisten velvoitteiden tai mielivaltaiselta tuntuvien karenssien sijaan tarvitaan henkilökohtaista palvelua, jossa velvoitteet asetetaan työtöntä kuullen ja hänen yksilöllinen tilanteensa huomioiden. SAK:n kannustava työllistymisturva olisi tähän yksi vastaus.\nKonkreettinen työllisyystavoite johtaisi leikkauksiin\nVaikutusarvioita tehdessä nämä kaksi tapaa kannustaa eivät kuitenkaan ole tasavertaisia. Sen takia, jos sosiaaliturvauudistuksen valmistelulle asetetaan konkreettinen työllisyystavoite, lopputulos on lähes väistämättä leikkaus sosiaaliturvan tasoon.\nTämä johtuu siitä, että syyperusteisuuden tai vastikkeellisuuden vaikutusta työllisyyteen ei pystytä luotettavasti kvantifioimaan. Vaikka tiedämme, että työttömien henkilökohtaisen palvelun lisääminen tukee työllisyyttä, niin tätä vaikutusta ei osata kvantifioida, jolloin sitä ei käytännössä huomioida vaikutusarvioita tehdessä. Työllisyysvaikutuksia arvioidessa huomioidaan yleensä vain muutokset työn teon taloudellisissa kannustimissa. Sitovan julkisen talouden budjettirajoitteen oloissa kannustimien parantaminen taas tarkoittaa käytännössä sosiaaliturvan tason heikentämistä.\nTämän takia pohjoismaisen hyvinvointivaltion ystävän on syytä olla varuillaan sosiaaliturvauudistuksen tavoitteita asettaessa. Ei kannata sitoa itseään reunaehtoihin, jotka johtavat sosiaaliturvan rapautumiseen.


Ota yhteyttä kiviainesten myyntiin\nMeiltä löydät kiviainekset, kuten esimerkiksi sorat, sepelit ja hiekat kaikkiin tarpeisiin. Katso alueellisen myyntipalvelumme yhteystiedot alta valitsemalla alueesi. Halutessasi voit myös kysyä hintaa jättämällä tarjouspyynnön. Olethan yhteydessä alueelliseen kiviainesmyyntiimme aina ennen noutoa. Sopimusasiakkaana (ensimmäisen ostokerran jälkeen), voit sopia kiviainesten noudoista suoraan noutopisteistä.\nHuomioithan, että kiviainesten myyntipisteiden sijainnit vaihtelevat. Varmasti ajantasaisen tiedon saat aina alueellisesta kiviainesmyynnistä.\nTarjouspyynnön voit jättää tarjouspyyntölomakkeella\ntai sähköpostitse. Tilaukset puhelimitse.\nTarjouspyynnön voit jättää tarjouspyyntölomakkeella tai sähköpostitse. Tilaukset puhelimitse.\nRakentaminen Hankinta Laskutus Viestintä Sijoittajat Medialle Anna palautetta Avoimet työpaikat


Matkustuskonsultointi | Liikematkat | CWT Solutions Group\nPoimittua lisäarvoa sinulle\nEDISTÄ INNOVAATIOTA JA MUUTOSTA\nAutamme sinua rakentamaan tasapainoisemman matkustusohjelman\nCWT Solutions Group saa aikaan lisäarvoa liikematkustuksellenne ja kustannusohjelmallenne. Tämä lisäarvo on enemmän kuin pelkkää säästöä. Sillä saadaan todellista tuottoa sijoitetulle rahalle osoittamalla kaikki matkoihin liittyvät kulusi. ECO-lähestymistapa (työntekijä, ilmasto, organisaatio) täyttää työntekijöiden hyvinvointistandardit ottaen huomioon yrityksen tavoitteet sekä ympäristövaikutukset.\nKäytä uusinta tekniikkaa yhdessä liikematkailun asiantuntijoiden kanssa. Paranna lisäarvoa ja kasvua, joka kattaa liiketoimintanne kaikki osa-alueet. Aloita nyt.\nSiirrämme yrityksenne matkustus- ja kustannusohjelman seuraavalle tasolle\nMatkustus- ja kustannusstrategia\nCWT Solutions Group tarjoaa asiantuntemusta ja osaamista, jolla luodaan tehokkaat matkustus- ja kustannusstrategiat. Toimit tiiviissä yhteistyössä konsulttiemme kanssa tavoitteena matkustuksen koordinoiminen liiketoiminnan tavoitteisiin ja tuloksen parantaminen matkustus- ja kustannusohjelmanne kautta.\nEnemmän hyötyä tarjolla olevasta tiedosta\nTarjolla oleva tieto\nAvaa matkustus- ja kustannusdatanne kehityssuunnat. Käyttämällä keinoälyn tehostamaa teknologiaa ja meidän asiantuntemustamme voitte yhdistää tiedon monista eri lähteistä, toteuttaa kehittyneitä data-analyysejä ja hyödyntää ennakoivaa mallinnusta muutosten saavuttamiseksi.\nEnemmän irti toimittajaneuvotteluista\nInnovatiivinen toimittajasuhteiden hallinta antaa teille etulyöntiaseman neuvotteluissa. Autamme sinua luomaan RFI- (Request for Information), hankintastrategian sekä sopimushallinnan vastuullisen liikematkustuksen ympärille. Tutustu indeksiimme, jossa lähtökohtina käytetään asiakasvertailuja ja markkinamittareita.\nHYÖDYNNÄ ASIANTUNTEMUSTAMME YRITYKSESI TARPEISIIN\nLiiketoiminnan vauhdikkaassa maailmassa kannattaa toisinaan käyttää hyväksi ulkopuolisia resursseja. Ota siis hyöty irti asiantuntijoitamme, joko lyhyissä tai pidemmissä liikematkustuksen projekteissa. Saat käyttöösi lisäresursseja ja osaamista juuri siitä matkustuksen osa-alueesta, missä teillä kulloinkin on tarve.\nResursseja tukemaan nopeaa online-varaustyökalujen (OBT) käyttöönottoa\nLISÄÄ TIETOISUUTTA HIILIDIOKSIDIPÄÄSTÖISTÄ\nCO₂ -raportointi ja viestintä\nTapaa asiantuntijat, jotka saavat asioita tapahtumaan\nTiedämme, että menestys lähtee useammasta kuin vain yhdestä henkilöstä. Se syntyy tiimeistämme, jotka koostuvat erikoisasiantuntijoista monilta eri osa-alueilta. Tämän vuoksi olemme yli 20 vuoden ajan onnistuneet synnyttämään globaalin näkökulman, jossa on ainutlaatuista alan osaamista.\nLiikematkustusta muokkaavat trendit\nMikä on liikematkustuksen seuraava uusi aalto? Saat jatkuvasti uusia trendiraportteja, saat alan kokonaisnäkemystä ja sisäpiirin näkökulman siihen, miten uudet teknologiat uudistavat matkustukseen liittyvää dataa. Ole edelläkävijä!\nTutustu viimeisiin trendeihin\nKatso miten me voimme auttaa sinua\nOta yhteyttä koskien CWT Solutions Group -matkustuskonsultointia täyttämällä lomakkeen.